text:
Sunday, February 10, 2013
डॉ. प्रेम शंकर सिंहकेँ समर्पित कथा ''बलजोर''
राज-दरबारसँ घूमि कऽ अबिते बड़का-भैया हाँइ-हाँइ बैग रखि जुत्ता निकालि बेसुधि जकाँ पलंगपर चारूनाल चीत भऽ ओंघरा गेला। एतेक सुधि नै रहलनि जे तरबा पसीनासँ पसीज पैताबाक संग देहक घामक भीजल गोलगला निकालितथि। आँगनमे बड़की-भौजी चुल्हि लग बैस भानस करैत पुतोहुकेँ कहैत रहथिन-
“कनियाँ, भगवान जौं ससुर देलनि तँ अहाँकेँ देलनि, अपनो ऐ बुढ़ाड़ी तक पहुँचैमे कहियो खाइ-पीऐ आकि कोनो मन-मनोरथक दुख बेकल नहियेँ भेल अछि।”
सासुक (बड़की-भौजी) बात सुनि पुतोहु (रेखा) जे तिलकोरक पात छाँटि-छाँटि तहिया-तहिया सासु-ससुर लेल रखि अपना लेल लोहियामे देल उनटबैले छोलनी दिस आँखि उठबैत बजली-
“कहै तँ छथिन बड़ सुन्नर बात माए, मुदा गाममे हिया कऽ देखथुन जे हिनका एते उमेरक केते गोटे घरक गारजनी अपना हाथे चुहुटि कऽ पकड़ने अछि। खाएल-पीअल पोसल देह छन्हि नोकरनी जकाँ रखने छथि। ई कहाँ कहियो मनमे होइ छन्हि जे पोता-पोती बिआह-दुरागमन करै जोकर भऽ गेल। अपनो उमेर पचास-पचपनक तँ भइए गेल हएत मुदा हाथ-मुट्ठी केना चलै छै से सोचै-विचारैक मौका अखनि तक कहाँ देलनि। जहिना दुरागमन कऽ ऐ घर प्रवेश केलौं तहिना अखनो छी। पाकल आम जकाँ दुनू बेकती भेली, कखनि ढन दे आँखि मुनि लेती तेकर कोनो ठीक छन्हि। किछु दिन पछाति बेटा-पुतोहु घर सम्हारत। तखनि यएह कहथु जे हिनका जकाँ कहिया हएब?”
अपन मलिकियतपर पुतोहुक व्यंग्यवाणक आक्रमण देखि बड़की भौजी तिलकोर उनटबैत पुतोहुक बोल सुनि तिलमिलाए लगली। ढोढ़ साँप जकाँ मन सनकए लगलनि मुदा विचार रोकि मनमे उठलनि, घरवाली घर लेती दाइ जेती छुच्छे, तइले लक्कड़-झक्कर करब नीक नै। चारि पएरक हाथी हूसि जाइए मनुख तँ सहजे दुइए पएरक होइ छै। आगिक ताउ लग मन तबधि गेल हेतनि, भरिसक तँए एहेन बात बजली। मुदा लगले विचार घूमि गेलनि। एहेन बात पुतोहुकेँ बाजक चाहियनि? एतबो नै होश रहलनि जे मुँहपर एहेन बात बजली। घर-दुआर केतौ पड़ाएल जाइ छै। एहेन उचित भेल जे पाकल आम जकाँ बुझै छथि? जिनगीक कोनो ठेकान छै, जौं कहीं हमरासँ पहिने अपने चलि जाथि तँ पोत-पुतोहुक गारजनी केहेन हएत? छौड़ा-मारड़िक गारजनी आ पटुआ सागक झोरमे की भेद छै। मुदा किछु बजली नै। नजरि दुनूक तिलकोरक तरूआपर सेहो रहनि, एहेन ने हुअए जे कोनो लहकि जाए आ कोनो असिझू भऽ नरमे रहि जाए। एक हुकुमदारनी दोसर केनिहारि।
बड़का-भैयाक असल नाओं सुलोचन आ बड़की भौजीक शान्ती छियनि। परिवारक बाबा समाजक भैयारीमे सुलोचन बड़के भैया आ शान्ती बड़कीए भौजीक रूपमे रहि गेली। ओना दुनू बेकतीक उमेर अस्सीसँ ऊपरेक छन्हि। मुदा ऊपरका खाड़ीक लाटमे धियो-पुतो बड़के-भैया आ बड़कीए भौजी कहै छन्हि।
सुलोचनक पलंगक मचमचीक अवाज आँगन धरि पहुँच दुनू बेकतीक कानमे ओहिना पहुँचल छल जहिना मलकार िकसान परिवारमे बाधसँ अबैत माल-जालक आवाज अबैत। अकानि-अकानि अनुमान लगौली जे भरिसक बुढ़ा पहुँच गेला। अनुमानो ठीके रहलनि।
बड़की भौजी रेखासँ बेसी पनिगर। देहो हल्लुक। तँए जाबे रेखा छोलनी रखि पल्था सम्हारि दुनू हाथ रोपि उठैत-उठैत ताबे बुढ़ी (बड़की भौजी) तीनिए डेगमे पति -बड़काभैया- लग पहुँच गेली। पहुँचिते आँखि मूनि चारूनाल चीत, दुनू हाथ सिरमा दिस बढ़ौने देखि अर्द्धचेत जकाँ हुअ लगली। मुदा हाेश सम्हारि दहिना हाथक आँगुर नाक लग भिरौलनि। साँस नीके चलैत रहनि मुदा रस्ताक झमारसँ किछु गरम तँ रहबे करनि। पंखा हौंकलासँ भक्क टूटि जेतनि। पाछू उनटि तकली तँ डाँड़पर हाथ नेने रेखाकेँ मौकनी हाथी नहाँति लुदुर-लुदुर अबैत देखलनि। लग अबैसँ पहिनहि जोससँ हुकुम फेकलनि-
“कनी पंखा नेने आउ।”
एक तँ राकश दोसर नतल, दस डेग आगू बढ़बसँ रेखा हुकुमेकेँ नीक बुझलनि। घूमि तँ गेली मुदा मन बिसाइन जकाँ हुअ लगलनि। जेते विष-विस्सी बढ़ल जान्हि तेते मनक हौंर सेहो तेज होइत जाइ छेलनि। ई केहेन भेल जे नैनसँ देखैक बदला पंखा अनैले घुमा देलनि। भलहिं डाक्टर नै छी मुदा डाक्टरक परिवारक बेटी तँ छीहे। पढ़ल-लिखल छीहे, तखनि किए बुढ़ी अपचंग भेल छथि। एक तँ बुढ़ा खेलाड़ जे एते दूरसँ पएरे एला से भेलनि मुदा बजितथि से नै भेलनि। लोककेँ कोनो बिमारी होइ छै तँ बजैए आ हिनकर पहने बकारे बन्न भऽ गेलनि। तेहने खेलाड़ि बुढ़ी छथिन। जेना लूटि लैतियनि तहिना दुरेसँ हुकुम चला देलनि। हमरासँ बेसी पनिगर तँ अपने छथिए किए ने दौग कऽ पंखा लऽ गेली। मन ठमकलनि। परबस जीव...। मनमे ठहैकिते रेखाक सभ विचार, पानि पड़ल झोलीक आगि जकाँ सिमसि गेलनि। जौं बात कटितियनि तँ पीड़ित-सँ-विपरीत भऽ जइतथि, जौं नै कटलियनि तँ बुढ़ाक जान-परान निकलि रहल छन्हि। अजीब लीला बुढ़ीक छन्हि। हड़पटाहि गाए जकाँ दूधक काल छड़पि उठती आ डोरी तोड़ि आड़ि-धूर कुदि कऽ टपै बेर खलीफा भऽ जेती। इहए छी परिवार? बाबा-दादी, बाबी-दादी, दीदी-पीसा, मौसी-मौसा, काका-काकी, भाय-भौजाइक सम्बन्धक कोनो महत नै, मुदा...। केतए बिला गेल बाबा-दादीक सम्पतिक गुण, जे पेट-काटि उपार्जित केने रहथि। उचित-अनुचित जिनगीक दिशा बोध करबैत अछि तैठाम मंत्र बनि ढोलक-झालिक संग हवामे रमैत रहै छै।
पंखाक आदेश पुतोहुकेँ दैत बड़की-भौजी कान लग मुँह सटा बड़का-भैयाकेँ पुछलखिन-
“किछु खेबो-पीबोक मन होइए?”
बड़की-भौजीक आवाज कानमे पैसिते ढोढ़ साँप जकाँ बड़का-भैया फुफकार छोड़लनि-
“की खाएब की पीब, अह्लादि कऽ पुछै छथि, बड़ हएत तँ यएह ने हएत जे एते दिन छानि-छानि खाइ छेलौं आब झाड़ि-झाड़ि खाएब।”
तरे-तर जे बड़का-भैया बजैत रहथि से बड़की-भौजी नीक जकाँ नै सुनि पौलनि। अह्लाद-सँ-अह्लादित होइत हाथीक सूढ़ जकाँ मजीराक ध्वनिमे बड़की-भौजीक गछाड़ देखि बड़का-भैयाक मन सुगबुगेलनि। बजला-
“कनी थम्हू। आँखिक पल उठबे ने करैए।”
भक्ति भावसँ बड़की भौजी धड़-फड़ाइत बजली-
“अच्छा, पानि आनि आँखि पोछि दइ छी।”
कहि बड़की-भौजी जुआनीक जोशमे पलंगसँ कुदि पानि आनए दौगली। चौकठिक अढ़मे पुतोहु पंखा नेने अबैत रहथिन, अकासमे उड़ैत बड़की-भौजीक नजरि रेखापर नै पड़लनि। एक गोटे असथिरसँ अबैत दोसर कुदैत-फुदैत िनकलैत, मोखे लग भिड़ंत भऽ गेलनि। कोनो एक-दोसर परिवारक भिड़ंत नै तँए ने बड़की-भौजी किछु बजली आ ने पुतोहु-रेखा। मन दुनूक टाँगल बुढ़ाक कोसलपर। चलचलौ जकाँ छथि, अखने जे पाबि लेब से पाबि लेब। बड़की भौजीक औगताइ देखि रेखाक मनमे उठल, शान्त-चित्त रहैबला बुढ़ा एना विस्मित जकाँ किए कऽ रहल छथि। जिनकामे एते दूरसँ अबैक शक्ति छेलनि मुदा घरक लोककेँ कहितथिन से होश नै रहलनि। जरूर कोनो राजरोग छियनि। (राजरोग ओहन बिमारी होइत जे जड़ि-मूल नै छुटैत मुदा पथ-परहेजसँ जिनगी देने रहैए।)
राजरोग मनमे अबिते विचार फुद-फुदाए लगलनि। जहिना छठी रातिक दूध जिनगीक अंतिम क्षण धरि स्मरण रहैत, जेकर सफर जिनगीमे सभसँ नम्हर होइ छै। किछु रोग एहनो होइ छै जे चटपट जिनगीकेँ तोड़ि दइ छै आ किछु एहनो होइ छै जे मुसकारीक मूस जकाँ कुहि-कुहि जिनगी लइ छै। भरिसक बुढ़होकेँ ने सएह पकड़ि लेलकनि।
चून जकाँ मन चुनिया गेलनि। ओना जखनि दुनू गोटेक (सासु-पुतोहु) कानमे बुढ़ाक पहिल ध्वनि एलनि तखनि दुनूक अपन-अपन उत्साह रहनि। बड़की-भौजीक उत्साह रहनि जे राज-दरबारसँ घुमलाहेँ। नीक जकाँ परिवारक विदाइ भेले हेतनि, देखा चाही चाइन केहेन चमकैए।
रेखा कोठरी पहुँच बुढ़ा लग बैस किछु पुछैक ओरियान करिते रहथि आकि बड़की-भौजी लोटामे पानि नेने पहुँचली। मनमे शंका जगलनि। शंका ई जे बुढ़ासँ किछु कहा ने नेने होथि। मुदा बिनु सुनल बात बाजबो उचित नै। तहूमे एक दिस मालिक (पति) छथि दोसर दिस पुतोहु। जौं कहीं दुनू एकदिशाह भऽ जाथि तखनि अपन गति की हएत? गाड़ी उनार भेने चढ़निहारक जान थोड़े बँचै छै। जौं बँचबो करै छै तैयो अबाह बनाइए दइ छै। मुदा मनक ताप-संताप बनले रहलनि। पुतोहुकेँ कहलखिन-
“कनियाँ, अहाँ उन्टा घुट्ठी ऐँठ दियनु।”
घुट्ठीक भार देला पछाति बड़की-भौजीक मन रमकलनि- ओह, लगले दोहरा कऽ अढ़ाएब नीक नै तहूमे तीन गोटेक बीचमे। नै तँ करू तेलसँ तरबा रगड़ब नीक होइतनि। पानिसँ चानि धुआ जइतनि आ तेलसँ तरबा रगड़ा जइतनि तँ अनेरे होशमे आबि जइतथि। खैर, जे हूसल से हूसल। चानिपर पानिक फुहार पड़िते बड़का-भैया आँखि खोललनि। आँखि-पर-आँखि पड़िते बड़की-भौजीक आँखिमे ललकारीक रेगहा जगलनि। जगिते सहमि गेली। अनेरे बुढ़ाड़ीमे घी-ढारीक बात मन पाड़ै छी। लोककेँ अपनो उमेरक ठेकान करैक चाही। दुनियोँ तँ अजीबे छै, दुनियाँक एको प्रतिशत लोक एहेन नै अछि जे अपने माए-बहिन जकाँ दुनियोँक माए-बहिनक चर्च नै करैत अछि मुदा एते अपराध किए होइ छै। नैतिकताक महत जौं नै होइतै तँ माए-बहिनिक अपराध कहाँ केतौ होइ छै।
पतिक थरथराइत मन छाती डोला देलकनि। पँजरा उनटि तकली तँ पुतोहुकेँ उन्टा घुट्ठी जोर-जोरसँ ससारैत देखली। मुदा शंका भेलनि, शंका ई जे जरूर कोनो बात हेतै। बुधियार आदमी काजे देखि आदमी चिन्हैए। जौं कहीं घुट्ठीए पकड़ि घोलटिया लेलकनि तखनि अपने तँ बिच्चेमे रहि जाएब। पुरुखक ठेकाने कोन। साँढ़-परा जकाँ कखनि की करत तेकर कोन ठेकान। कखनो भगत सिंह बनि जान फूकत तँ कखनो वेश्यालयमे दिने-देखार लूटत-लूटाएत। मन पड़लनि घी-ढारिक मंत्र। मुदा आब ओ मंत्रक समए कहाँ रहल। गाछपर सँ खसैत लोक जकाँ भौजीक मन झुललनि मुदा थाकल ठेहियाएल पतिक सेवाकेँ प्रथम प्रश्रय दैत अपन बेथा बिसरि भौजी पति (बड़का भैया) केँ कहलखिन-
“लोककेँ सौंसे देह गुड़-घा रहै छै से बरदास कऽ समैपर नहेबे-खेबे करैए आ अहाँ मुरदा जकाँ आरो धड़ खसौने जाइ छी।”
भौजीक बात भैयाकेँ कठानि नै लगलनि। पुरुखपना जगलनि। मरितो धरि पत्नी लग झूकि जाएब तँ केहेन पुरुख हएब। फुड़फुड़ा कऽ चिड़ै जकाँ, उठि बैस भौजीकेँ कहलखिन-
“कनी कुर्ताक बटम खोलि दिअ।”
“अहिना उनटा-पुनटा बुझै छिऐ।”
झपटैत पतिकेँ भौजी कहि रेखाकेँ आदेश देलखिन-
“पहिने पएरक पैताबा कनियाँ निकालि दियनु।”
ओना बड़का-भैया रंगा रूपैआक मुस्की देलनि मुदा मनमे उठि गेलनि पत्नीक बात ‘उनटा-पुनटा काज।’ बजला किछु ने। सभ बात स्त्रीगण लग बाजब उचित नै। जौं ओकरा नाक नै रहितै तँ की-की ने करैत। मुदा छाती राँइ-बाँइ भेल जाइत रहनि। कुर्ताक बटम खोलिते बड़की-भौजी राँइ-बाँइ भेल हृदए देखलनि। बजली किछु ने। देह खलिआइते बड़का-भैया बजला-
“कनी लेटरीनो जैतौं आ नहाइओ लैतौं।”
एक राकश दाेसर नोतल भौजी आदेश फेकलनि-
“कनियाँ, अहाँ चौका सम्हारू हम बाथ रूप सम्हारने अबै छी।”
दुनू गोटे माने साउसो आ पुतोहुओ अपना-अपना मोने खुशी जे खेबे कालक गप ने रस पाबि मिठौंस होइ छै। दुनूकेँ खुशी देखि बड़को-भैया खुश। परिवार खुश तँ अपनो खुश। जौं खुशी नै तँ बजार घुमैकाल ओहिना बाप बेटाकेँ आ माए बेटीकेँ कोरामे लऽ घुमैत रहैए?
कोठरी छोड़ैक विचार तीनू गोटे करिते रहथि आकि शिवशंकर पहुँच गेलखिन। किनको लजेबाक प्रश्ने नै। बड़का-भैया बड़के-भैया भेला, भौजी भौजीए भेलखिन आ रेखा अंगीतेक बेटीओ आ कौलेजक विद्यार्थीओ। कोठरी प्रवेश करिते शिवशंकर पूछि देलखिन-
“भाय, केहेन यात्रा रहल?”
जहिना मुर्दा ऊपर अस्सी मन जारनि लादि जराैल जाइत तहिना अस्सी मन पानिमे डुमल बड़का-भैया मिरमिराइत कहलखिन-
“अशुभे रहल।”
भैयाक बात सुनि शिवशंकर कहलकनि-
“पहिने फ्रेस भऽ जाउ, नहा-खा लिअ तखनि निचेनसँ आगूक गप हेतै। ताबे हम बैसै छी।”
शिवशंकरक मनमे रहनि जे नव-नव रचना अनने हेता, सेहो देखि लेब आ दरबारक कागतो-पत्तर देखि लेब। एक्के वस्तुकेँ एक स्तरसँ गिरौलापर अनेक तरहक दबाब पड़ै छै। असथिरसँ गिरौलापर नरमो वस्तुकेँ बँचैक संभावना रहै छै, जखनि कि जोरसँ गिरौलापर कड़ो वस्तुकेँ टुटै-फुटैक संभावना भऽ जाइ छै। बड़का-भैयाक स्थिति सएह रहनि। मुदा दबाबो देब उचित नै बूझि शिवशंकर चुपे रहला मुदा रेखाकेँ कहलखिन-
“पान सए नम्बर जर्दा देल पान खुआ दिअ। एक झपकी ताबे मारि लेब।”
जेते काज बड़का-भैया अदहा घंटामे करै छला तेतबे करैमे घंटोसँ ऊपर लागि गेलनि। जहिना पएरमे जात बान्हि वा जहलमे डंडा-बेड़ी..., मुदा से शिवशंकर नै बूझि सकला। कारण भेलनि जे रेखा कौलेजमे खेल-कुदमे नम्बर एक छल आइ उठबो-बैसबोमे असोकर्ज भऽ रहल छन्हि। मनमे उठलनि अखराहाक खलीफा पहिने डण्ड-बैसक कऽ लपटैए, तखनि कुश्ती लड़ैए आ तेकर पछाति छोट-छोट खलीफाकेँ लपटाबैए। पछाति सवारी कसि परीक्षा लइए। जिनगीओक अवस्था अहिना होइ छै। बड़का-भैया ऐमे चुकला। भोगी-विलासीक परिवार बना लेलनि आ आशामे जीबै छथि जे चाननक गाछी लगौने छी। सोचिते-सोचैत आँखि बन्न भऽ गेलनि। भकुआइत ओंघा गेला।
बड़का-भैयाकेँ पहुँचिते बड़की-भौजी पनबट्टी नेने पहुँच गेलखिन। दुनू गोटे पान खेलनि। शिवशंकर पुछलखिन-
“अशुभ की कहलिऐ?”
शिवशंकरक प्रश्न सुनि बड़का-भैया झमान भऽ जेना हजारो हाथ ऊपरसँ खसला-
“मिसिओ भरि जेकर आशा नै छल से भेल मुदा...?”
खेतक अकटा-मिसियाकेँ कियो अन्न मानबे ने करैत तँ कियो सागो आ रोटीओ बना खाइए। खेती भलहिं नै होउ मुदा ओहो (अकटा-मिसिया) मैदानमे डटल अछि। जौं कनियोँ नजरि नै रखब तँ जजातेक छातीपर चढ़ि धरतीकेँ अन्नमंडल बना दइए। बाट-घाट रोकने तीर्थ यात्रीकेँ किछु नै बिगड़ै छै, देखै-सुनैक नव-नव स्थान भेटै छै। मानियौ वा नै मानियौ समैक शक्ति सबल होइ छै।
बड़का-भैयाक चेहराक क्रिया देखि शिवशंकर सोचथि जे चेहरा कहि रहल छन्हि जे जेना धमसुरक चोट लगल होन्हि। जटा-जटीनक बेंगकेँ जहिना कुटनी कूटि पेटसँ पानि निकालि पानिक संग मुइल बेंगकेँ मटकुरमे नेने गीत गबैत केकरो ऐठाम फेक भरि दिन फौतली सुनैक रस्ता बना लैत तहिना गसिया कऽ शिवशंकर पकड़लनि। मुदा मनमे ईहो होन्हि जे धमसुरक चोट कनियोँ खड़खड़ाएल नै। एकाएक एना किए भेल। जाबे अकासमे पािन पानिसँ नै टकराएत ताबे बिजली केना बनतै आ बिजली नै बनत तँ ठनका केना बनत। भलहिं अहाँ ओकरा सोनोसँ अमूल्य बुझैत होइऐ मुदा ने राधाकेँ नअ मन घी हेतनि आ ने राधा नचती। केकरा बुते हएत जे ओकरा पकड़ि हाथमे आनत। ओकरा पकड़ैले गोवरधन जकाँ गोबरक ढेरी बनबए पड़त, तैपर फुलही थारी राखए पड़त तखनि जब समए औतै समुद्रसँ करिया हवा उठि अदलि-बदलि वादल बनि दोसर वादलसँ टकराएत, ओही टक्करसँ बिजली बनि ठनका बनै छै। तखनि जा कऽ ओइ थारीपर ठनका खसत। केतबो ठनका जोर करतै मुदा गोबर की ओकर शक्तिकेँ शक्ति मानतै? रस्ता रोकतै? भलहिं अश्वमेघ युद्ध किए ने होउ!!
जहिना छातीपर बैस कंठ पकड़ि बलजोर मुँहसँ बजबा लैत, तहिना बड़का-भैया बजला-
“आशाक विपरीत अपना हाथे केलौं।”
बड़का-भैयाक बात सुनि शिवशंकर विर्ड़ोक मोड़मे पड़ि गेला। पुछलखिन-
“एना किए?”
“तीन गोटे कारबारी छेलौं। दू गोटे शिकारी छेलौं आ एक गोटे अनाड़ी छला। हुनका लिए दिन-राति बारहे-बारहे घंटाक होइ छै सहए बुझैत रहथिन। ओना जहिना आदि ऋृषिका सबहक परिवारकेँ जौं कोनो परिवार कहि देबै तँ ई जल्दिवाजी भेल। इंजिन िनर्माताक परिवार जौं इंजिन िनर्मितक शक्ति नै रखत तँ वंशक रक्छा केना हेतै।”
“हँ तखनि?”
“प्रस्ताव देलिऐ। दोसरो प्रस्ताव एलै। मुदा जेकर कल्पना नै छल से भेल!”
“से...।”
“प्रस्ताव दइते जे दोसर छला, जिनकासँ मिसिओ आशा नै छल जे ठनका जकाँ बनि जेता। जहिना अकासमे उड़ैत गीध अपन सहयोगी चीलकेँ देखा दैत आ हरड़ी-विदेशरक मकड़क मेलामे अरबा चाउरक चिक्कसमे, इनहोर देल पानिसँ बनल रोटी आ तैपर पँचफोरना देल अल्लूक दमक संग हाथमे रोटी लऽ मेलो देखैत आ खेबो करैत रहैए आ तखने जहिना हाथक रोटी झपटि चील पोखरिक महारक पीपरक गाछपर बैस कुचड़ए लगैए, तहिना भेल। तेना झपटलक जे छाती छँहों-छित्त भऽ गेल। केतबो अपनाकेँ असथिर करी मुदा नै भऽ सकल। अन्त भेल जे संदेश तँ समाजमे जेबे करत। मुदा-संदेशो तँ सनेसे छी। केम्हर केहेन बिलहाएत से के कहलक।”
“आब?”
“देखार होइ दुआरे बहुमत नै हुअए देलिऐ। सर्वसम्मति कऽ जान बँचा लेलौं।”
सुनि दुनू गोटे मर्माहत भऽ गेला। मुदा दुनूक मनमे दू तरहक विचार नाचए लगलनि। बड़का-भैयाक मनमे उठैत रहनि जे ई उमेर सन्यासक छी। हमरा कोन ऐ दुनियाँ-दारीसँ मतलब अछि जे अनेरे...।
शिवशंकरक मनमे उठैत रहनि जे जाधरि समए नै पकड़ि चलब ताधरि समए संग नै चलि सकब। विकासोक प्रक्रिया छै। ओहीमे गति-मति संगे चलै छै। से नै भेल।
m m m
Subscribe to: Post Comments (Atom)


c: text/html

text:
Tuesday, April 10, 2012
श्यामल सुमन - मैथिली दोहा
प्रश्न सोझाँमे ठाढ़ अछि अप्पन की पहचान।
ताकि रहल छी आइ धरि भेटल कहाँ निदान।।
ककरासँ हम की कहू अपनामे सभ मस्त।
समाचार पूछल जखन कहता दुखसँ त्रस्त।।
फँसल व्यूहमे स्वार्थक सभ देखू बेहोश।
झूठ फूसि मुखिया बनथि खूब बघारथि जोश।।
हम देखलहुँ नहि आइ धरि मैथिल सनक विवाह।
दान दहेजक चक्रमे बहुतो लोक तबाह।।
बरियातीकेँ नीक नहि लागल माछक झोर।
साँझ शुरू भोजन करत उठैत काल तक भोर।।
रसगुल्ला गुल्ला बना खाओत रस निचोड़ि।
खाइसँ बेसी ऐंठ कऽ देता पातमे छोड़ि।।
मैथिलजन सज्जन बहुत लोक बहुत विद्वान।
निज-भाषा, निज-लोकपर कनिको नहि छन्हि ध्यान।।
चोरि, छिनरपन छोड़ि कए करू अहाँ सभ काज।
मैथिलजन तखने बचब बाँचत सकल समाज।।
जाति-पातिकेँ छोड़ि कऽ बनू एक परिवार।
मिथिला के उत्थान हित कोशिश करू हजार।।
अपन लोक बेसी जुटए बाजू मिठका बोल।
सुमन टूटल जौं गाछसँ तखन ओकर की मोल।।
Posted by Gajendra at 10:08 AM
Labels: श्यामल सुमन
Subscribe to: Post Comments (Atom)

robotstxt: allowed

filter: keep


text:
-
गजल
Sunday, April 30, 2017एखन हारल नै छी खेल जितनाइ बाकी छैइतिहासक पन्नामे नाम लिखनाइ बाकी छैगन्तव्यक पथ पर उठलै पहिल डेग सम्हारलअन्तिम फल धरि रथ जिनगीक घिचनाइ बाकी छैविद्वानक अखड़ाहामे करैत प्रतिस्पर्धाबनि लोकप्रिय लोकक बीच टिकनाइ बाकी छैलागल हेतै कर्मक बाट पर ठेस नै ककरासंघर्षक यात्रामे नोर पिबनाइ बाकी छैमाए मिथिला नै रहितै तँ के जानितै सगरोऋण माएके सेवा करि कऽ तिरनाइ बाकी छैसब इच्छा आकांक्षा एक दिन छोडिकेँ कुन्दनअन्तर मोनक परमात्मासँ मिलनाइ बाकी छै2222-2221-221-222© कुन्दन कुमार कर्ण
Labels: गजल | 0 comments | | Email This BlogThis! Share to Twitter Share to Facebook|


text:
उद्देश
"मैथिल समन्वय समिति" द्वारा किछु प्रस्तावित समाजोपयोगी कार्ययोजना निम्नलिखित अछिः
१) प्रारंभिक स्तर पर महाराष्ट/मुंबई स्थित रहनिहार प्रत्येक प्रवासी मैथिल समाज तथा व्यक्ति के एकताक शू्त्र मे आबध्द करबाक कल्याणकारी योजनाक तहत "डाटा फार्म" मे सभ प्रकारक सूचना के व्यवस्थित पंजीकृत करायब जाहि सँ निश्चित संख्या दृष्ठिगोचर भऽ सकय।
२) ३१ मार्च, २०१६ के "मैथिल समन्वय समिति" केर प्रस्तावित बैसार मे " वर-वधू परिचय सम्मेलन" केर भावी रुपरेखा पर आयोजन संबंधी ठोस निर्णय।
३) वर्तमान मे संचालित अभियान मे संलग्न संस्थागत सक्रियता के आओरो व्यापक स्तर पर विस्तारित करैत संख्या बल के ५० सँ बेशी संगठन के शामिल करबाक वृहद योजना।
४) प्रवास मे कार्यरत मैथिलजन कें शिक्षा रोजगार, स्वास्थ्य आदि अनेको प्रकारक उत्पन्न होमयवला असुविधाक निवारण हेतु समाधानक मार्ग सुलभ करायब।
५) "मैथिल समन्वय समिति" कें अखिल भारतीय स्तर पर मान्यता प्राप्त होइक एहि हेतु निरंतर कार्यक्र माध्यम सँ सामाजिक, सांस्कृ्तिक एवं आर्थिक क्षेत्र में सक्रियताक माध्यमें जन आंदोलनक शंखनाद करबाक व्यापक योजना।
मिथिलाक नवयुवक-नवयुवती युवा शक्ति सँ विशेष अनुरोध अछि जे बेशी सँ बेशी संख्या मे "मैथिल समन्वय समिति" मे शामिल भऽ सर्वश्रेष्ठ योगदान तथा भुमिका कें निवर्हन करबाक उद्दात चिंतन के जन-जन धरि पहूँचेबाक संकल्प के चित्त मे धारण करैत सभ प्रकार सँ समरर्पित सहयोग प्रदान करी।
निवेदकः
मैथिल समन्वय समिति


text:
सूचना केर अधिकार ओहिना नहि!
देश मे जखन लोक के सूचना केर अधिकार मिलल छलन्हि तं बड़ खुश भेल छलखिन्ह जे आब तं जे जानकारी चाहब मिल जाएत. जतय कतहुं घोटाला होएत देखब...भ्रष्टाचार के पता चलत सूचना के अधिकार सं ओहि बारे मे पूरा जानकारी लs हंगामा मचा देब.
मुदा ई सपना पूरा नहि भेल. अधिकार त मिलल. मुदा एहि मे दस तरहक पेंच सेहो लागि गेल. व्यवस्था... प्रशासन... अधिकारी सभ सूचना देबय सं बचय के लेल दस टा बहानाखोजि लेलाह. एहन -एहन उपाय करय लगलाह जेहि सं जानकारी बाहर नहि निकलि पाबय.
एकटा बात आओर जे ई अधिकार मिलला के अतेक दिन बादहुं अखन धरि बेसि लोक के एहि बारे मे नीक सं पता नहि छनि. आम लोक त छोडुं पढ़ल-लिखल लोक के सेहो एहि बारे मे किछ खास पता नहि छनि.
एहि सभ के लsक दिल्ली मे सूचना अधिकार: कल, आज आओर कल के नाम सं एकटा परिचर्चा आयोजित कएल गेल. एहि परिचर्चा के आयोजित करलाह वरिष्ठ पत्रकार हसन जावेद जी. हसन जी फेसबुक पर सूचना का अधिकार ( RTI ) नाम सं ग्रुप चलाबय छथिन्ह.
फेसबुक पर एहि परिचर्चा के बुनियाद बनल आओर तय करल गेल जे दिल्ली के गांधी शांति प्रतिष्ठान मे एकटा परिचर्चा कएल जाए. फेसबुक सं एहि अभियान के लोक सभ के बड़ समर्थन... सहयोग मिललन्हि.
परिचर्चा मे समयलाइव डॉट कॉम के संपादक पाणिनी आनंद जीक कहनाय छलन्हि जे सूचना के अधिकार आम लोक के हाथ मे मिलल एकटा बड़ पैघ हथियार अछि. ई बड़ काजक चीज अछि. मुदा आब एकर धार भोथड़ करय के कोशिश शुरू भ गेल अछि.
पाणिनी जीक कहनाय छलन्हि जे जेना-जेना लोक एहि अधिकार के प्रति जागरूक भ रहल छथिन्ह... ओना-ओना अधिकारी सभ एकरा सं बचय लेल दस तरहक छाता खोलने जा रहल अछि. अधिकारी कोनो नहि कोनो तरहे सूचना देबय सं बचय चाहैत अछि.
हिनकर ईहो कहनाय छलन्हि जे लोक के अपने संग-संग लोक सभ के सेहो RTI दाखिल करय लेल प्रेरित करबाक चाही. लोक सभ के एकटा सूचना पाबय लेल चारि-पांच लोक सं कई तरह सं आवेदन देबाक चाही.
एहि परिचर्चा मे नीरज कुमार जी बड़ नीक ढंग सं लोक सभ के सूचना के अधिकार के बारे मे बतौलखिन्ह. एहन बुनियादी बात सभ जे आम लोक के लेल बड़ काज के चीज अछि...कोनो सूचना पाबय मे बड़ मददगार अछि.
नीरजजी इहो बतौलखिन्ह जे आरटीआई केना दाखिल कएल जाए. कोन- कोन चीज के ध्यान राखल जाए आओर कोन-कोन चीज सं बाचल जाए. ओ इहो कहलखिन्ह जे चुप बैसला सं काज नहि चलत. कतेक दिन चुप रहब?
दैनिक जागरण के पत्रकार मुकेश केजरीवाल के कहनाय छलन्हि जे लोक सभ के जतय कोनो भ्रष्टाचार के पता चलय... कोनो सेवा मे कमी के पता चलय हुनका सूचना के अधिकार के तहत आवेदन करबाक चाही.
ओ इहो कहलखिन्ह जे आई-काल्हि आवेदन करय वाला के डराबय-धमकाबय के काज सेहो भ रहल अछि. किछ मामला मे RTI कार्यकर्ता पर हमला सेहो भेल अछि. एहि लेल ई काज संभलि कs करय के जरूरत अछि.मुकेश जीक कहनाय छलन्हि जे कई मामला मे अहां एकरा लेल काज करय वाला संस्था के मदद सेहो ल सकय छी. अहां खुद RTI आवेदन देबय मे हिचकि रहल छी त एकरा लेल लड़य वाला संगठन के मार्फत सं अर्जी दाखिल क सकैत छी.
आरटीआई कार्यकर्ता गोपाल प्रसाद जी सेहो अपन अनुभव बांटैत कलखिन्ह जे प्रशासन कई बेर सही जानकारी देबय के जगह लोक के घुमाबय के कोशिश करैत अछि. पूछब आम आओर जवाब देताह लीची. अगर अहां आरटीआई सं सही जानकारी चाहय छी तं आवेदन के ड्रॉफ्टिंग ठीक सं करय पड़त.
गोपाल जी के मुताबिक आवेदन पत्र मे अहां जे सवाल पूछि रहल छी ओकर घेराबंदी करैत दस तरहक एहन सवाल पूछु जेहि सं ओहि सवाल के सही जवाब मिल सकय. संगे-संग ओहि चीज के बारे मे अहां के खुद पूरा जानकारी सेहो होबाक चाही.
परिचर्चा मे शामिल गवर्नेंस नाउ के पत्रकार दानिश जीक कहनाय छलन्हि जे सरकार एकर महत्व कम करय लेल दस तरहक नया नियम लागू करय के तैयारी मे अछि. जेहि मे 250 शब्द मे अर्जी देबय के बाध्यता... आवेदनकर्ता के मरला पर जानकारी नहि देल जाएत एहन तरहक दस बात.
बड़ खतरनाक कदम उठा रहल अछि सरकार एकरा कमजोर करय लेल. कई बेर जानकारी नहि देबय लेल ठेकेदार... एजेंट... माफिया टाइप के लोक आवेदनकर्ता के मारि मामला के खत्म करय के कोशिश करि सकैत अछि.
आयोजक हसन जीक कहनाय छलन्हि जे सरकार एकरा खत्म करय आ एहि मे मिलल अधिकार के कम करय के कोशिश मे लागल अछि. मुदा एना नहि होबए देल जाएत. एहि बारे मे फेसबुक पर अभियान चलैत रहत. अहां सभ एहि सं जुड़ल रहुं.
एहि परिचर्चा मे मध्यप्रदेश... हरियाणा... राजस्थान आओर बिहार तक के लोक आएल छलखिन्ह. लोक सभ के उत्साह के देखैत तय भेल जे जल्दीए एहन आओर परिचर्चा आयोजित करय के जरूरत अछि.
हमर ईमेल:-hellomithilaa@gmail.com
Subscribe to: Post Comments (Atom)


text:
मिथिलाक विकिलीक्स क खुलासा : साहित्यिक वर्ण-संकरता
मायानंद मिश्र, गंगेश गुंजन, उषा किरण खान, तारानंद वियोगी, विभा रानी, श्रीधरम, सत्येनद्र झा, आओर न जानि कतेक साहित्यकार एहि कोटि मे आबि जा रहल छथि। सबस दुखद पहलू इ अछि जे एहि तरह क साहित्यकार अकादेमी आओर संस्था स पुरस्कृत होइत रहला अछि। फलतः जनमानस मे न त एहि तरह क साहित्यकार क प्रति आदर होइत अछि आओर नहि पुरस्कार देनिहार क प्रति। न जानि केतबा भुलक्कड़ मैथिली क साहित्यकार होइत अछि जे दिन-राति गीता त पढ़त मुदा कृष्ण क इ वाक्य बिसरि जाइत अछि जे वर्णसंकरता स कुल, परिवार, समाज सब नष्ट भ जाइत अछि है— आओर हम एहि मे इ जोडए चाहैत छी जे जखन कुल, परिवार, समाज नष्ट भ जाएत त भाषा क नष्ट होएब त निश्चित अछि ( जीव वैज्ञानिक वर्ण संकरता कए एहि स अलग राखबाक अनुरोध) ।
इ कहबा मे कोनो हर्ज नहि जे वैद्यनाथ मिश्र “यात्री” उर्फ बाबा नागार्जुन कए मैथिली साहित्य मे व्याप्त एहि साहित्यिक संकरता लेल किछु हद तक जिम्मेदार ठहराउल जा सकैत अछि। ओना “यात्री“ जी क दोष एहि ल कए कम भ जाइत अछि जे ओ इ स्वीकारने छथि जे “बलचनमा“ ओ मूलतः मैथिली मे लिखने छथि ( संदर्भ— यात्री समग्र, राजकमल प्रकाशन) मुदा हिन्दी मे प्रकाशित “बलचनमा“ मे कतहू ओ इ नहि लिख सकलाह जे इ मैथिली स अनूदित अछि (एहि ठाम इ कहब अनुचित नहि होएत जे मूल मैथिली बलचनमा मिथिला सांस्कृतिक परिषद् , कलकत्ता स फरबरी, 1967 मे प्रकाशित भेल छल) । संगहि मैथिली क हुनकर “नवतुरिया“ आओर हिन्दी क “नई पौध“ एकहि अछि आ दूनू भाषा मे एकरा मौलिक कहल गेल अछि! कईटा आलोचक त एतबा धरि कहि चुकलाह अछि जे यात्री क मैथिली मे साहित्य अकादेमी पुरस्कृत पुस्तक “पत्रहीन नग्न गाछ“ क कईटा कविता हिन्दी मे सेहो अछि। “यात्री“ क बाद एहि परंपरा कए गति भेटल आ मायानंद मिश्र एहि संकरता कए सबस पैघ व्यापारी बनि गेलाह। मैथिली मे 1988 मे साहित्य अकादेमी पुरस्कार मायानंद क “मंत्रपुत्र“ कए भेटल आओर 1989 मे इ राजकमल प्रकाशन स हिंदी क मौलिक पुस्तक क रूप मे प्रकाशित भेल। उक्त पुस्तक मैथिली क मौलिक पुस्तक नहि अछि एकर पुष्टि एहि गप स होइत अछि जे इ पुस्तक अपन सिरीज क दोसर पुस्तक अछि आओर केवल इ दोसर पुस्तक मैथिली मे अछि। शेष तीनटा पुस्तक क्रम स पिहल—”प्रथमं शैल पुत्री च“, तेसर—”पुरोहित“ आओर चारित “स्त्रीधन“ हिंदी मे अछि। लगैत अछि केवल पुरस्कार लेबा लेल माया बाबू एकरा मैथिली मे अनुवाद करि छपबा लेलथिस- इ त अहां सब कए बुझले होएत जे माया बाबू कए मैथिली अनुवाद पुरस्कार नहि बल्कि मैथिली क लेल मूल पुरस्कार भेटल छल ( एहि ठाम इ उल्लेख करब गलत नहि होएत जे एहि लेल पुरस्कार देनिहार सेहो बराबर कए जिम्मेदार छथि)। मंत्रपुत्र हिंदी क मौलिक पुस्तक अछि, इ कलकत्ता स प्रकाशित हिंदी क पत्रिका स्वर-सामरथ स सेहो ज्ञात होइत अछि। जिज्ञासु एकरा राष्ट्रीय पुस्तकालय स प्राप्त करि सकैत छी। ( अंकक बारे मे कहब कठिन अछि किया जे 8-10 अंक प्रकाशित भेलाक बाद इ पत्रिका बंद भ गेल) ।
एहि घृणित व्यापार क रानी हम उषा किरण खान कए कहि सकैत छीयेन। पहिने त ओ 1995 मे “हसीना मंजिल“ नामक उपन्यास कए प्रकाशन मंच स मैथिली मे प्रकाशित करबेलथि फेर एहि पुस्तक कए मूल हिंदी क रूप मे वाणी प्रकाशन स 2008 मे प्रकाशित करबा लेलथि। एकर बाद सेहो मन नहि भरलेन त दिसंबर, 2007 मे प्रकाशन मंच स मूल मैथिली मे “भामती“ नामक उपन्यास प्रकाशित करा “हसीना मंजिल“ क तरह एकरा 2010 मे मूल हिंदी क उपन्यास क रूप मे बाजार मे राखि देलथि। आओर एहि “भामती“ कए वर्ष 2010 लेल मैथिली क मौलिक पुस्तक क रूप मे साहित्य अकादेमी पुरस्कार भेटल। एहि सूची मे अगिला नाम तारानंद वियोगी क अछि ओ अपन हिंदी बाल-कथा पुस्तक “यह पाया तो क्या पाया“ 2005 मे प्रकाशित करेलथि ( देखू हुनके मैथिली आलोचना क पुस्तक “कर्मधारय“ क फ्लैप) आओर फेर 2008 मे ओकरा मैथिली मे अनुवाद करि वर्ष 2010 क लेल प्रथम मैथिली बाल साहित्य अकादेमी पुरस्कार प्राप्त करि लेलथि। एहि कड़ी मे किछु आओर नाम सेहो अछि जेना— विभा रानी द्वारा लिखल मैथिली कथा “बुच्ची दाइ“ अक्टू‘ दिसंब्र 2006 मे मैथिली त्रैमासिक पत्रिका घर-बाहर मे छपल आओर यैह मूल हिन्दी कहानी क रूप मे नवनीत फर-2007 मे “यूँ ही बुल्ली दाइ“ कए नाम स प्रकाशित भेल। एनबीटी द्वारा 2007 मे प्रकाशित मैथिली कथा संग्रह “देसिल बयना” ( संपादक— तारानंद वियोगी)मे श्रीधरम क मूल मैथिली कथा ब्रह्मन्याय आओर कथादेश मे छपल श्रीधरम क मूल हिन्दी कहानी नव (जातक कथा),दूनू एकहि छी।
एकर अलावा आओर कईटा नाम अछि जे एहि व्यवसाय मे लिप्त छथि आ हम हुनकर तहकीकात किर रहल छी, जेना जेना नव नाम सामने आउत दुनिया कए हम बतायब। सबस पैघ गप इ अछि जे एहि व्वसाय मे लिप्त अधिकतर लेखक जीवित छथि, हुनका स निवेदन अछि जे ओ अपन पाठक कए सूचित करथि जे उक्त पुस्तक कौन भाषा मे मौलिक अछि। अगर ओ मैथिली मे लेखन कए लाजक विषय बुझैत छथि त इ सेहो मैथिली क पाठक कए बतेबाक चाही आओर भविष्य मे मैथिली भाषा मे लेखन नहि करबाक घोषणा करबाक चाही।
साभार: http://ashantprashant.blogspot.com/
नोट : एहि आलेख स संबंधित दस्तावेज आ बहस फेसबुक पर सेहो देखल जा सकैत अछि।
आशीष अनचिन्हार
2 comments:


text:
चैत्र–२२ गते,सरकार महोत्तरीके बर्दिबासमे श्रम विभागके एकाइ कार्यालय स्थापना करके अध्ययन कऽरहलअछि । सब प्रदेशमे श्रमके कार्यालय स्थापना कर्वाक माग करति श्रम तथा रोजगार मन्त्रालय पहुँचल कर्मचारीके टोलिसभसँग बातचित करति श्रम तथा रोजगार मन्त्रालयके सचिव लक्ष्मण प्रसाद मैनाली जानकारी करौलनिअछि ।अनालाइनेसँ श्रम स्वीकृतिके काज होब लग्लासँ प्राविधिक अध्ययन तथा अयके लेल प्रधानमन्त्रीके कार्यालयसाथे बात भऽचुकल मैनाली जानकारी करौलनिअछि । श्रम तथा रोजगार मन्त्रालय अन्तरगतके आधिकारीक ट्रेड युनियन काठमाडौं कायर्यालयमे सेवा ग्राहिके चाप बेसी भेलासँ दोसर ६ टा प्रदेशमे इकाई कार्यालय स्थापना करके माग कएनेअछि ।पहिल चरणमे प्रदेशमे आ दोसर चरणमे विदेशेसँ श्रम स्वीकृति देबके व्यवस्था करपर्वाक माग करति ट्रेड युनियन वैदेशिक रोजगारीके क्षेत्रमे देखलगेल समस्या समाधानक लेल कार्ययोजना समेत पेश कएनेअछि ।
Share.


text:
Sunday, August 3, 2014
महाजन (क. नन्द विलास राय)
महाजन
“महाजन गोड़ लगै छी।”
“निक्के रहऽ। कहऽ हजारी निक्केना रहै छह किने?”
“की निक्के रहब महाजन। अखार आबि गेल मुदा अखनि धरि खुट्टापर बरद नै आएल।”
“किए, पहुलका बरद की भेलह।”
“पहुलका बरद मरि ने गेल। डकहा भऽ गेल रहै। एक हजार टाका श्यामजी डाक्टरकेँ देलियनि। ओहो बड़ मेहनति केलनि मुदा हमर भाग्ये खराप अछि। बरद नै बँचि सकल। श्यामजी अपन मेहताना किछु नै लेलनि खाली दबाइएक दाम लेलनि। बड़ नीक लोक छथिन श्यामजी।”
“अच्छा केते दामक बरद लेबह।”
लगलेसुरे लालबाबू पुछलखिन।
“बरदक दाममे तँ आगि लगल अछि। पचीस हजारसँ कममे जोतै जोकर तँ हेबे ने करत।” हजारी बाजल।
लालबाबू फेर पुछलखिन-
“अखनि लेबह रूपैआ?”
“नै महाजन, एतेक रूपैआ घरमे रखनाइ नै ठीक हएत। फूसक घर छी चोरि भऽ जाएत तँ ऊहो आफदे। काल्हि जखनि लौफा हाट जाए लगब तखनि लेब।” हजारी कहलक।
लालबाबू बजलखिन-
“ठीक छै जेहेन तोहर विचार।”
लालबाबू आ हजारी दुनू गोटेक घर मैनहा गाममे। मुदा टोल अलग-अलग। लालबाबूक घर अमतटोलीमे जखैन कि हजारीक घर खतबेटोलीमे। अलग-अलग टोल भेने सभ घटना सभ नै बूझि सकए। तँए हजारीक बरद डकहा बिमारीसँ मरल ई बात लालबाबूकेँ नै मालूम भऽ सकल।
लालबाबूक पूरा नाओं धनीलाल राउत छियनि मुदा सभ कियो हुनका लालबाबू कहै छन्हि। आब तँ महाजन सेहो केते लोक कहै छन्हि। बापक एकलौता बेटा। बुझू, छोट-छीन जमीनदार। पक्काक घर। समूचा घर आ दरबज्जा देबालसँ घेरल आगूमे लोहाक फाटक। सभ कियो हुनका घरकेँ हवेली कहैत अछि। दरबज्जापर पतियानी लगल बखारी छन्हि। पिताक अमलदारीमे सभटा बखारी धानसँ भरल रहै छल। जौं कोनो साल रौदी भऽ जाइ छेलै तँ लोककेँ खेनाइमे दिक्कत नै होइ तइले पोखरि उराहै छला। पोखरिमे काज करैबला बेकती सभकेँ जलखै-कलौक अलाबे पाँच सेर धान बोइन दइ छेलखिन। अखनो गाममे पाँचटा पोखरि लालबाबूकेँ छन्हि। जइमे माँछ पोसल जाइए। हाल धरि हुनका दरबज्जापर हाथी-घोड़ा आ पाँच जोरा बरद छेलनि। मुदा अखनि तँ समए बदलि गेल अछि। आब, घोड़ा तँ दर-देहातमे अछियो मुदा हाथी तँ सरकसेटामे देखै छी। हाथीक जगहपर लालबाबू बोलेरो गाड़ी, घोड़ाक जगहपर बुलेट मोटर साइकिल रखने छथि तहिना बरदक काज टेकटरसँ करै छथिन। अखनो हुनका कमतीमे अस्सी पचासी बीघा खेत हेतनि। सिलिंग एक्ट एलासँ किछु जमीन हुनकर पिता बेटीकेँ लिखि देने रहथिन। जन-मजदूर नै भेटैक कारण किछु जमीन लालोबाबू अपना हाथे बेचि देलखिन। जमीन बेचलासँ जे रूपैआ भेल रहनि ओहीसँ लगानी-भिरानी करै छथि। मात्र पाँच बीघा खेत जे घर लग छन्हि से अपनासँ उपजबै छथि बाँकी सभटा मनखप लगेने छथि। कमतीमे पनरह-सोलह सए मन धान अखनो भऽ जाइ छन्हि। पाँच सए मन धान बखारीमे ढारि बाँकी धान वेपारी हाथे अगहने-पूसमे बेचि दइ छथिन। अखनि हुनकर मुख्य पेशा लगानी-भिरानी भऽ गेल अछि। अपन गाम छोड़ि पास-पड़ोसक दस गाममे हुनकर लहनापाती चलै छन्हि। धान सबाइपर दइ छथिन माने आसीन-कातिकमे एक मन धानक पूस-माघमे सबा मन लइ छथिन आ रूपैआ तीन रूपैए सैकड़ा सूदिपर। आन गोटे तँ पाँच रूपैए सैंकड़ा सूदिपर लगबैए। अनगौआँकेँ जेबर रखि अथवा जमीन भरना लिखा कर्जा दइ छथिन मुदा गौआँकेँ बिनु जमीन लिखौने आ बिनु जेबर लेने कर्जा दइ छथिन। जौं कोनो खौदका लचरि जाइए तँ ओकरा सूदि माफ कऽ मात्र मूरि लऽ फारकती कऽ दइ छथिन।
तेसर सालक गप छी। जंगलक बापकेँ लकबा लपकि लेलक। जंगल लालबाबूसँ पचीस हजार टाका कर्जा लऽ पिताकेँ दरभंगामे इलाज करौलक मुदा पिता नै बँचि सकलनि। एमकी जंगल दिल्लीसँ आएल आ कर्जाक हिसाब सुनलक तँ ओकरा माथमे चक्कर आबए लगल। साढ़े तीन बरखमे मूरि सूदि लगा दोबर भऽ गेल। ओ कानए लगल। दिल्लीसँ दस हजार टाका महाजने नामे पठेने छल। बीस हजार संग अनने छल। महाजनक पएर पकड़ि कानए लगल। लालबाबू पुछलखिन-
“कहऽ जंगल किए कनै छह?”
जंगल बाजल-
“महाजन, अहाँक कर्जा नै सदहा सकलिऐ। बीसे हजार टाका छै। दिल्लीमे दुखित पड़ि गेलिऐ। कमाएल नै भेलै। केतएसँ अहाँ कर्जा सदहाएब। जौं अहाँक कर्जा नै चुकता करब तँ समाजमे बेर-बेगरतापर के मदति करत। सभ कहत जंगला बेइमान अछि।”
लालबाबू बजलखिन-
“सुनह जंगल, कानए जुनि। लाबह कहाँ छह टाका।”
जंगल बौगलीसँ टाका निकालि लालबाबूक हाथमे देलक। लालबाबू रूपैआ गनि बजला-
“बीस हजार छह। दस हजार पहिने भेजने रहक।”
जंगल ठाढ़ भऽ हाथ जोड़ैत बाजल-
“हँ महाजन, बीसे हजार अछि।”
लालबाबू पुछलखिन-
“आब कहऽ की कहै छहक?”
जंगल हाथ जोड़ने बाजल-
“हम की बाजू महाजन, केना बाजू। अहाँ एक मुस्त पचीस हजार टाका देने रही...। कोन मुहेँ बाजी।”
लालबाबू पुछलखिन-
“आरो केते दऽ सकै छहक?”
जंगल बाजल-
“महाजन, एमकी आसीनमे जीड़ी कटैले पंजाब जाएब। ओतएसँ जे कमा कऽ आनब से अहाँक पएरपर दऽ जाएब।”
लालबाबू बजलखिन-
“ठीक छै। तोरे धरमपर छोड़ि दइ छिअ। जीड़ी कटैसँ जे आमदनी हेतह पहुँचा जाइहऽ। तोरा फारकती दऽ देबह।”
जंगल एकबेर फेर हाथ जोड़ैत बाजल-
“जी महाजन, जे हएत पहुँचा देब।”
लालबाबू कहलखिन-
“अच्छा जा।”
जंगल चलि गेल।
लालबाबू एम.ए. पास छथि। उमेर साठि-पैंसठि हेतनि। जइ समैमे एम.ए.पास केने रहथिन। कतेको कौलेजमे प्रोफेसरक नोकरी भऽ सकै छल मुदा बाबूजी कहने रहनि जे नोकरी नै करह। अपने सम्पतिकेँ लड़ाबह-चराबह। अहीसँ विकास हेतह।
लालबाबूकेँ दूटा बेटा आ दूटा बेटी। दुनू बेटी सासुर बसैत। दुनू जमाए इंजीनियर। छोटका बेटा संजीत इंजीनियरक पढ़ाइ पढ़ैत आ जेठका रंजीत बी.ए.पास कऽ गामेमे खेती-पथारी आ लगानीक काज देखैत मुदा अखनो जुति लालेबाबूक छन्हि घरमे।
लालबाबूक सार हाइस्कूलक शिक्षक। ओ लालबाबूकेँ कहैत रहै छथिन जे आब हाथ-पएर समटू माने लगानी-भिरानी बला काज बन्न करू। जमाना बदलि गेल अछि। कखनि के बेइमानी कऽ लेत तेकर कोन ठेकान। मुदा लालबाबूपर सारक बातक कोनो असरि नै। अखनो लगधग पनरहसँ बीस लाख टाकाक लगानी छन्हि।
दियारी पछाति जंगल पंजाबसँ आएल। भोरे हवेलीपर गेल। लालबाबू दरबज्जेपर छेलखिन।
“महाजन गोड़ लगै छी।” जंगल गेँटेपरसँ हाथ जोड़ैत बाजल।
लालबाबू बजलखिन-
“आबह-आबह जंगल। कहिया एलह पंजाबसँ?”
“रातिए एलौं हेन महाजन।” जंगल जवाब देलकनि।
“अच्छा बैसह, केहेन रहलह कमाइ-धमाइ?” लालबाबू पुछलखिन।
जंगल जवाब देलक-
“मिला-जुला कऽ ठीके रहल महाजन।” बाजि जंगल जमीनपर बैस गेल।
लालबाबू कहलखिन-
“ब्रिन्चपर बैसह ने।”
जंगल बाजल-
“नै महाजन, हम निच्चेमे ठीक छी।”
लालबाबू पुछलखिन-
“हमरा दइले केतेक पाइ अनलहक?”
“सात हजार टाका महाजन।”
“कहाँ छह पाइ लाबह।”
जंगल बौगलीसँ टाका निकालि महाजनक हाथमे दैत बाजल-
“महाजन, हमरा फारकती दऽ दिअ।”
लालबाबू पुछलखिन-
“पंजाबसँ एतबे अनलहक?”
जंगल बाजल-
“नै महाजन, आठ हजार भेल जइमे पाँच सए तँ टिकटेमे चलि गेल आ पाँच सए पावनि ले रखने छी। जँ अपने कहब तँ ऊहो पाँच सए टाका अपनेक पएरपर रखि देब।”
लालबाबू बजलखिन-
“नै, राखए पावनि ले। साल भरिक पावनि छी। देखहक तँ रंजीत हवेलीमे अछि?”
जंगल हवेलीक गेँटपर जा हाक देलक-
“रंजीत मािलक, रंजीत मािलक?”
रंजीत चाह पीब रहल छल। कप हाथेमे नेने सोझहा आबि बाजल-
“कहए जंगल, की बात छिऐ?”
जंगल कहलक-
“महाजन अपनेकेँ खोज करै छथिन।”
“चलह चाह पीने अबै छी।” रंजीतक मुँहसँ बहराएल आ कनीए काल पछाति दरबज्जापर आएल।
लालबाबू रंजीतकेँ कहलखिन-
“कनी बही निकालह तँ।”
रंजीत अलमारी खोलि बही निकाललक। लालबाबू फेरो बजलखिन-
“जंगलक नाओंपर सात हजार जमा कऽ दहक आ बही छेकि देहक। वेचाराक बापो मरि गेल। फिरीसान अछि।” बाजि लालबाबू जंगल दिस देखैत कहलखिन-
“तूँ जा, पावनि-तिहारक समए छी। केतेक रंगक काज हेतह घरपर।”
जंगल हाथ जोड़ैत बाजल-
“महाजन, हमरा फारकती देलिऐ ने?”
लालबाबू-
“हँ हौ, फारकती कऽ देलिअ। सुनलहक नै जे रंजीतकेँ बही छेकैले कहि देलिऐ।”
“धनि छी महाजन अपने।” ई कहैत जंगल लालबाबूक पएर छूबि प्रणाम करैत विदा भऽ गेल।
“मर ई की केलिऐ बाबूजी। साते हजार लऽ बही छेका देलिऐ। जंगलपर तँ पचपन हजार टाका बनै छै। जइमे तीस हजार पहिने देने रहए आ सात हजार अखनि देलक हेन। अठारह हजार टाका छूटि गेल। एना जे फारकती देबए लगबै तँ सभ अहिना करत।”
“रंजीत तूँ तँ बी.ए. पास छह। महाजनक अर्थ बुझै छहक?”
“हँ बुझै छिऐ। महा माने बड़ जन माने आदमी। बड़ आदमी।”
“एकटा गप कहऽ तँ, गाँधीजी केँ लोक महात्मा किए कहैत अछि? आ महात्माक की अर्थ होइत अछि?” लालबाबू फेर पुछलखिन।
ई सुनि रंजीत चुप्पे रहला। चुप देखि लालबाबू बजला-
“हौ, महात्माक अर्थ होइत अछि महान आत्मा। जेकर अत्मा महान अछि वएह महान भेल। आ से छला गाँधीजी। हुनकर अत्मा बड़ महान छेलनि। दोसरक दुख देखि ओ तुरत दुखी भऽ जाइ छला। सभ जीवकेँ समान नजरिसँ देखै छला तँए सभ हुनका महात्मा कहैत अछि। तहिना महाजन, महा यानी महान आ जन माने आदमी। महान आदमी। सोचहक, लोक हमरा महान आदमी कहैत अछि। महान कथी? धनीक छी तँए महान? नै, जेकर दिल महान हुअए। जेकर आत्मा महान हुअए। जेकर मन महान हुअए। जेकर चरित्र महान हुअए। वएह महान आदमी हएत आ महाजन कहौत। बुझलहक?”
रंजीत कहलकनि-
“हँ बाबूजी बूझि गेलिऐ।”
मैनहे खतबे टोलीमे एकगोटे रहए जामुन। जेहने पाकल जामुन कारी होइए तेहने ओकर चेहराक रंग कारी रहए। ओहो लालबाबूसँ महिंस कीनैले तीस हजार टाका नेने रहए। सोचने रहए जे दूध बेचि महाजनक पाइ सठा देब। मुदा भाग साथ नै देलकै। महिंसकेँ साँप काटि लेलकै जइसँ महिंस मरि गेलै। लालबाबूकेँ पता चललनि तँ ओ जिगेसा करए जामुन ओइठाम गेलखिन। जामुन लालबाबूक पएर पकड़ि कानए लगल। लालबाबू कहलखिन-
“जुनि कानह, कनलासँ कोनो लाभ नै। भगवानपर भरोस करह वएह पुरा करथिन।”
जामुन कनैत बाजल-
“महाजन, अहाँक कर्जा केतएसँ सठाएब।”
लालबाबू कहलखिन-
“तीन बापूत कमाइबला छह। तीन महिना जँ गाम छोड़ि देबहक तँ हमर पाइ सठा देबहक।”
“हँ महाजन, सएह करए पड़त। दस कट्ठा रोपनि रहि गेल अछि। रोपनि कऽ तीनू बापूत निकलि जाएब।”
जामुन सएह केलक। पाँचे दिन पछाति जामुन तीनू बापूत दिल्ली जा एकटा दालि मीलमे लागि गेल। दियावती पछाति जेठका बेटाकेँ गाम पठेलक। ओकरा कनियाँक पएर भारी छल। जामुनक जेठका बेटा चौठिया डबल मचंड। बाप तँ महाजनक पुरा टाका जोड़ि कऽ बेटा मारफद भेजलक। मुदा चौठिया पुरा पाइ नै देलक। ओ सोचए, महिंस तँ मरि गेल तइ दुआरे महाजनक सूदि किए देब। मूड़ दऽ दइ छी सएह बहुत।
चौठिया लालबाबू ऐठाम जा तीस हजार टाका निकालि कऽ देलकनि। लालबाबू चौठियाकेँ पुछलखिन-
“जामुन नै आएल?”
चौठिया जवाब देलकनि-
“बाउ, माघमे औत। कहलनि हेन बोही छेकि दइले।”
लालबाबू फेरो पुछलखिन-
“बाबू सूदि किछु ने देबए लेल कहलकह?”
चाैठया बाजल-
“यौ महाजन, महिंस मरि गेल। मूड़ दऽ दइ छी यएह बहुत। सूदि केतएसँ देब?”
रंजीतो लालबाबूक बगलमे बैसल छल। जवान खून। तैसमे आबि गेल। ठाढ़ भऽ चौठियाकेँ कहलक-
“तोरा महिंसक हम ठेका लेने रहियौ की? साँप काटि लेलकौ आ मरि गेलौ तँ हमरे पाइ नै देमए। फेरो बेगरता नै पड़तौ की?”
चौठिया बाजल-
“नै देब तँ की कऽ लेब? गोली मारि देबै की?”
लालबाबू बात बढ़ैत देखि बेटाकेँ चुप रहैले कहलखिन आ चौठिया दिस देखैत कहलखिन-
“ठीक छै। हम पाइ जमा कऽ दइ छी। जखनि जामुन औत तँ हम गप करब।”
चौठिया कहलकनि-
“आब किछु नै देब महाजन। बही छेकि दियौ। बाउसँ कथी गप करब?”
लालबाबू कहलखिन-
“तोँ जा ने। पाइ तोहर बाबू ने लऽ गेल छल। तँए ओकरेसँ गप करब।”
चौठिया भनभनाइत विदा भेल।
जामुन चौठियासँ फोन कऽ पुछलक-
“महाजनक कर्जा फरिछा देलिहीन?”
चौठिया कहलक-
“हँ तीस हजार दऽ देलिऐ। मुदा महाजन बोही नै छेकलक।”
तैपर जामुन पुछलक-
“आ सूदि बास्ते जे पाँच हजार देने रहिऔ, से की केलही?”
चौठिया बाजल-
“महिंस मरि गेल तँ सूदि किए देतिऐ। मूड़ दऽ देलिऐ यएह बहुत।”
जामुन कहलक-
“ई नीक काज नै केलहँ। तोरा बेर-बेगरतामे कियो एक्को पाइ नै देतौ।”
चौठिया बाजल-
“नै देत तँ हम बूझब।” कहि फोन काटि देलक।
एक्के मास पछाति चौठियाक घरवाली बरहावालीकेँ भोरेसँ दर्द शुरू भेल। चौठिया आशा लग गेल। आशा फोन कऽ अस्पतालसँ एम्बुलेंस मंगौलक। चौठिया आशा आ चौठियाक माए बरहावालीकेँ लऽ फुलपरास रेफरल अस्पताल गेल। एक दुपहरिया अस्पतालमे रहल मुदा जन्माशौच नै भेल। एक बजे दिनक बाद डाक्टर कहलखिन-
“हिनका डी.एम.सी.एच. लऽ जाए पड़त। भऽ सकैए ऑपरेशन करए पड़नि।”
चौठिया पुछलक-
“ऑपरेशनमे केते खर्चा औत?”
“लगधग पनरहसँ बीस हजार टाका तँ पड़िए जाएत। जँ तेलक पाइ जमा कऽ देबहक तँ एम्बुलेंसेसँ दरिभंगा भेज देबह।”
चौठिया बाजल-
“अखनि तँ पाँचे सए टाका अछि।”
डाक्टर साहैब कहलखिन-
“गाम जा कऽ घंटा भरिमे टाकाक ओरियान कऽ आबह। जेतेक देरी हेतह, रोगीक हालति तेते खराप हेतह।”
आब तँ चौठियाक माथा चकराएल। सोचए लगल, एतेक टाका के देत। महाजन तँ देत नै। हुनकर सूदि नै देने रहिऐ। रंजीतसँ मुहोँ लगा लेने रही। अच्छा गाम जाइ छी। केते गोटेकेँ दारू पीऔने छी। देखै छिऐ बखतपर के काज आबैए। चौठिया टेम्पु पकड़ि गाम अाएल। गाममे जेते संगी-साथी, हित-बोन छल सभसँ पाइ मंगलक मुदा कियो एक्को टाका चौठियाकेँ नै देलकै जइसँ अोकर दिमागे ने काज करै। हारि कऽ बाबूकेँ दिल्ली फोन केलक। सभ गप कहलक। जामुन फोनपर कहलक-
“तूँ महाजनक सूदि नै देलिहीन। तोरा के पाइ देतौ। जँ महाजनकेँ सूदि देने रहितँए तँ जेते टाका हुनकासँ मंगितीहीन ओ दऽ दैथुन। अाब कोन मुहेँ हुनकासँ पाइ मांगब।”
चौठियाकेँ अपन गलती महसूस भेल। पिताकेँ कलहक-
“बाउ, हमरासँ गलती भेल। हम पंजाब कमा महाजनक पाइ चुक्ता करब। तूँ महाजनसँ बीस हजार टाका बेवस्था करा दैह।”
जामुन बाजल-
“तूँ महाजन लग जो। हुनकासँ गलती माफ करैले निहोरा करिहनि आ सभ गप कहियनि। हुनकर कलेजा बड़ कोमल छन्हि। हमरा बिसवास अछि जरूर मदति करथुन। अगर नै देतहुन तँ हमरा फोन करिहेँ आ गप करबिहेँ।”
चौठिया लालबाबू दरबज्जापर गेल। लालबाबू पेपर पढ़ैत रहथिन। चौठिया एक कात ठाढ़ भऽ गेल बाजल किछु नै। जखनि लालबाबूक नजरि चौठियापर गेलनि तँ पुछलखिन-
“कहऽ चौठी केम्हर-केम्हर एलह हेन?”
चौठिया धरती दिस आँखि गड़ौने बाजल-
“महाजन हमरासँ गलती भऽ गेल छल। माफ कऽ दिअ। हमहूँ अहींक बाल-बच्चा छी।”
लालबाबू पुछलखिन-
“अच्छा, कहऽ की बात अछि?”
चौठिया सभ गप सुना देलक।
लालबाबू कहलखिन-
“तोरा प्रति तँ हमरा बड़ दुख छह। मुदा तोहर कनियाँक जान खतरामे छह आ दोसर बात जे जामुन नीक लोक अछि। टाका लऽ जा आ नीकसँ इलाज कराबह।”
कहैत लालबाबू तिजोरीसँ बीस हजार टाका निकालि चौठियाकेँ देलखिन। चौठिया लालबाबूक पएरपर खसि दुनू हाथे गोर लागि भरल आँखिसँ पहुलका गलती लेल एक बेर फेर गलतीक माफी मांगलक।
लालबाबू कहलखिन-
“जल्दीसँ फुलपरास जा आ कनियाँकेँ लऽ दरिभंगा जा। अबेर भेलासँ रोगीक हालति खराप भऽ सकैत अछि।”
चाैठिया टेम्पू पकड़ैले सड़क दिस विदा भऽ गेल।
¦
Subscribe to: Post Comments (Atom)


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Monday, 27 June 2011
रुबाइ
Sunday, 26 June 2011
गजल
जीवित लहास बनल जे इराक हमरे छल
भारत,सोनार बंग आकि पाक हमरे छल
“एकोहंबहुस्याम”-ई मजाक हमरे छल
एखन भने परमाणु कचरा केर याचक छी
‘विश्वगुरु हम छी’-से वेदवाक् हमरे छल
गांधी छलहुँ जखन हमरे सुराज छल
दागी पर खादी केर झक पोशाक हमरे छल
हमरे ओ मुण्ड छल कटि गेल जे रैजकी सँ
बाजारक बीच पड़ल कान-नाक हमरे छल
हमरे छल डिडिर जे बाँटलक सहोदर केँ
अधरतिया आजादीक ढोल-ढाक हमरे छल
‘अबिरन’रहबैया छी रोगहा समाजक हम
Friday, 24 June 2011
गजल
गजल
गजल
Thursday, 23 June 2011
कता
अँहाक कुशल तँ अपने कुशल बुझाइए
तँए एक दोसराक कुशल मनाबी
अँहाक कष्ट तँ हमरो अपने बुझाइए
तँए एक दोसराक भार उठाबी
Wednesday, 22 June 2011
रुबाइ
रुसल आइ जान हमर देखू अजगुत
छूटल आइ जान हमर देखू अजगुत
जी ने सकी हम हुनका बिनु केखनो
बूझल आइ जान हमर देखू अजगुत
Tuesday, 21 June 2011
कता
जहरक मारल जी जाएत आँखिक नहि
इ बड़का अजगुत प्रेमक संसार मे
अनकासँ जीतब मुदा अपना सँ नहि
इ बड़का अजगुत प्रेमक संसार मे
कता
मोन करैए अँहाक कोरा मे सूती
निशा भरल आँखि मे बेर-बेर डूबी
जहिआ सँ देखलहुँ अँहाक सुन्नरि रुप
की कहू सजनी सुतली राति मे उठी
रुबाइ
ओ जखन देखैए हमरा बेर-बेर
हिलकोर उठैए बूझू बेर-बेर
अँहा हमरे छी आ हमरे टा छी
इ बात करेज कहैए हमरा बेर-बेर
Saturday, 18 June 2011
गजल
ओ आब नाञ हमर करीब छल॥
ई दुनिया के रीत के लग से देखू।
रूप हिनकर बड़ा अजीब छल॥
ओ छल से आय धनिक बनि गेल।
जे काल्हि तक बड़का गरीब छल॥
बेटा के लेल करलों कोबला-पाती।
बेटी भेला पर बदनसीब छल॥
विधना के रीत की हम फरछाबी।
ई शुरूए से हमर नसीब छल॥
गजल
मनुखक बीचक देबार खसाs देब ॥
तब बनत अपन मिथिला महान ।
जों क्रान्तीक एकटा मशाल जलाs लेब॥
करेजाक आँगि जों पानि से नै मिझत।
सपत्थ, जे लहू से एकरा मिझाs देब॥
जों मिथिला माँगत ई प्राणक आहुती ।
हम हँसि के अपन मुंडी चढ़ाs देब॥
हमरो ई ग़ज़ल अमर भs जाएत ।
जों सभ गोटे सुर से सुर मिला लेब॥
Friday, 17 June 2011
रुबाइ
भेड़िया सब घुमि रहल नेताक वेश में
सच आ की झुठ ये, फैसला करू अहें
केहन नौटंकी ई भए रहल देश में
Thursday, 16 June 2011
रुबाइ
Wednesday, 15 June 2011
कता
Tuesday, 14 June 2011
रुबाइ
चुप्पो रहय के नै करय ये ईक्षा
नेता से कहियो अखनो सुधैर जाऊ
जनता के आब ते नै लिया परीक्षा
कता
Monday, 13 June 2011
गजल
समूचा संसार बद्लिगेल आखिन धरि बिहार नहि बदलल
जाती-पांतिक भेद नहि बदलल समाजक आधार नहि बदलल
कोषिक धार बदलिगेल मित! जिवन धार नहि बदलल
महाभारत भेल"यातोधर्मस्तातो जय:"कहल जैत छै मुदा
छल-प्रपंच आ भाई-भाई मे वैमनास्यक बिचार नहि बदलल
हजारो द्रोपदी"दुःख हरहूँ द्वारिकानाथ"के रट लगौने छथि
आखी फारीक'देखियौंन करोड़ो पांडवक सुख-संसार नहि बदलल
सूरज नहि हम अन्हारक बिरोधी छी तें मन मे कचोट शेष अछि
पुर्निमाक रति पर"दीपक"आमावासयाक अन्हार नहि बदलल
रुबाइ
जनताक लुटय ले तैयार भए गेल
देशक नोट, विदेश में ये राखैत
एहने ई देशक सरकार भए गेल
रुबाइ
Sunday, 12 June 2011
गजल
गरीबी सं तंग आबिक' ओ आसाम चलि गेल
हथियाक ' हाल बत्तर चित्राक' सेहो नहि बरसल,
एहि रौदिक मुह मे कित्तक'-कित्तक'धान चलि गेल
Saturday, 11 June 2011
रुबाइ
बिसबास बदलि जेतै जँ उठतै आँखि
केकर हिम्मत जे देखत अहाँ दिस
बदमास बदलि जेतै जँ उठतै आँखि
Friday, 10 June 2011
मास मइ 2011क लेल गजल पुरस्कार योजनाक पहिल चरण
दू टा ग़ज़ल
(१)
हुनका सों हँसि के बाजलों ते हल्ला मचि गेल
हुनक मुँह दिस ताकलों तs हल्ला मचि गेल
रूपक चन्द्रमा के कारी अमावस केने रही
चमकैत पूर्णिमा के देलों तs हल्ला मचि गेल
ओ नैनक कटार से सबके ये घायल केने
हम नजैर से जे ताकलों तs हल्ला मचि गेल
हुनक रूपक लाइट भक्क-भक्क जरैत ये
सबहक डिबिया मिझेलों तs हल्ला मचि गेल
ओ आँखिक इशारा जे मारलक मुंडेर पर
हम फाँदि गेलों जे देबार तs हल्ला मचि गेल
अहों लिखूं ग़ज़ल ओ कहैत रहे सदिखन
करिया कलम जेs उठेलों तs हल्ला मचि गेल
(२)
चमरपट्टी में गाय मरल ते कोनो बात नै
बभनपट्टी में बेंग मरल हल्ला मचि गेल
हमर झोपड़ी खसाs के ओ महल बना लेलाs
फेर से दुछत्ती जे बनेलों ते हल्ला मचि गेल
ओ नोटक जोड़ पर बड़का नेता बनि गेल
हमर ईमान नै बिकल ते हल्ला मचि गेल
विदेशो में रहि, नै बिसरल अपन माँटि के
एता गामों में बाजलों मैथिली हल्ला मचि गेल
नै बिसरब अपन माँटि के करियों ई प्रण
जे सुनलक हमर ई गोप हल्ला मचि गेल
.
कता
तँ अँही कहू सजनी हम की करू
जँ मोन नहि भरैए संग रहबा सँ
तँ अँही कहू सजनी हम की करू
Thursday, 9 June 2011
रुबाइ
सदिखन नीक काज अहाँ के करहे पड़त
काज केनिहारक कमी नहि संसार मे
ओ जखन एतै तँ अहाँ के हटहे पड़त
Tuesday, 7 June 2011
रुबाइ
जँ आखर के हुनक ठोर भेटतै
बौआएल बटोही के बाट भेटतै
कोनो कारण सँ जँ केओ खसि पड़त
ओकरा लेल हजारो हाथ भेटतै
Monday, 6 June 2011
गजल
कागतक नाह बना रे बौआ
देखिहें घुसौ ने चोरबा घर मे
हाथ मे ठेंगा उठा रे बौआ
तोरे पर सभटा मान-गुमान
माएक मान बढ़ा रे बौआ
छैक गड़ल काँट घृणाक करेज मे
प्रेम सँ ओकरा हटा रे बौआ
नहि झुकौ माथ तोहर दुशमन लग
देशक लेल माथ कटा रे बौआ
Sunday, 5 June 2011
गजल
खीजए लागल पात नुका कए राति मे
बेशर्मीक हद टपि गेल केओ ने कहलक
हूथए लागल पात नुका कए राति मे
नहि छैक पाइ जे कराओत इलाज दर्दक
कूथए लागल पात नुका कए राति मे
अपने सँ नजरिबंद हम रंग-महल मे
देखए लागल पात नुका कए राति मे
सुआद लगलैक खाली शोणित केर
चुसए लागल पात नुका कए राति मे
अनचिन्हार देह-दरसक रहस्य बूझल
छूबए लागल पात नुका कए राति मे
Saturday, 4 June 2011
कता
अहाँक नजरि सँ ओ तबाह भए गेल
रामे जानथि आब मोन के की हएत
अहाँक नजरि सँ ओ घबाह भए गेल
Friday, 3 June 2011
रुबाइ
कारेज धरि गुजरि गेलथि बाते-बात मे
पहिल नजरि के पिआर एहने होइत छैक
ओ हमरा बिसरि गेल बाते-बात मे
गजल
हमर मुसकान मरि गेल आय कोहबर घर में
जे फुलवारी हम सजेने रही आय बीस बरख सों
तकर सब फुल झरि गेल आय कोहबर घर में
कहलक रहे बरसाइतक भार हमहीं आनब
बाटे तकैत थकि गेल आँखि आय कोहबर घर में
मधुश्रावणीक सब अरहुल निरमाल ये बनल
टेमी के सब फोंका सुखि गेल आय कोहबर घर में
समदिया के आनल पढ्लों जे विदागरी के समाद
बहुत दिनक बाद कानलों आय कोहबर घर में
Wednesday, 1 June 2011
गजल
सपना मे सपनाक भात खाइत लोक
खेत आब पटाओल जाइछ शोणित सँ
पानि महँक तेल जकाँ छताइत लोक
जकरा जतेक भेटैक सएह बड़ अगत्ती
खएलाक पछातिओ गुंगुआइत लोक
छोड़लकै डनियाँ तेहन ने अगिनबान
मोने मे पजरि मोने मे पझाइत लोक
बसातक कमी भए गेलैक गामो मे
आँक्सीजनक बोतल मे औनाइत लोक


text:
शतरञ्ज
शतरञ्ज (अङ्ग्रेजी: Chess) दुई खेलाड़ीसभक बीच खेलल जाइवला एक बौद्धिक आ मनोरञ्जक खेल छी । कोनो अज्ञात बुद्धि-शिरोमणीद्वारा पाँचम-छहम शताब्दीमे ई खेल संसारक बुद्धिजीविसभकें भेंटमे देनए छल । समझल जाइत अछि की ई खेल मूलतः भारतक आविष्कार छी, जकर प्राचीन नाम - 'चतुरङ्ग' छल; जे भारत सँ अरब होइत युरोप गेल आ फेर १५/१६हम शताब्दीमे तँ ई समुचा संसारमे लोकप्रिय आ प्रसिद्ध भ गेल ।
शतरञ्ज एक चौपाट (बोर्ड) क उपर दुई व्यक्तिसभक लेल बनल खेल छी । चौपाटक उपर कुल ६४ खाना या वर्ग होइत अछि, जहिमे ३२ चौरस कारी या अन्य रङ्ग आ ३२ चौरस उज्जर या अन्य रङ्ग क होइत अछि । खेलनिहार दुनू खेलाड़ी सेहो सामान्यतः कारी आ उज्जर कहलावैत अछि । प्रत्येक खेलाड़ी लग एक राजा, वजीर, दुई ऊँट, दुई घोड़ा, दुई हाथी आ आठ सैनिक होइत अछि । बीचमे राजा आ वजीर रहैत अछि । बगलमे ऊँट, ओकर बगलमे घोड़ा आ अन्तिम कतारमे दुई हाथी रहैत अछि । ओकर आगामे आठ पैदल या सैनिक रहैत अछि ।
चौपाट रखैत समय ई ध्यान देल जाइत अछि की दुई खेलाड़ीसभ दहिना दिसक खाना उज्जर होनाए चाही तथा वजीरक स्थान पर कारी वजीर कारी चौरसमे आ उज्जर वजीर उज्जर चौरसमे होनाए चाही । खेलक शुरुआत नित्य उज्जर खेलाड़ीसँ कएल जाइत अछि ।[१]
विषय सूचीसभ
खेलक शुरुआत[सम्पादन करी]
शतरञ्ज सभसँ पुरान आ लोकप्रिय पट (बोर्ड) मे सँ एक छी, जे दुई प्रतिद्वन्दीसभद्वारा एक चौकोर पट (बोर्ड) पर खेलल जाइत अछि, जाहि पर विशेष रूपसँ बनल दुई अलग-अलग रङ्गक सामन्यात: उज्जर आ कारी मोहरासभ होइत अछि । उज्जर पहिने चलैत अछि, जकर बाद खेलाडी निर्धारित नियमसभक अनुसार एक-एक चाल चलैत अछि । एकर बाद खेलाड़ी विपक्षीक प्रमुख मोहरासभ, राजाकें शाह-मात (एक एहन अवस्था, जाहिमे पराजय सँ बचनाए असम्भव होए) देवाक प्रयास करैत अछि । शतरञ्ज ६४ खानाक पट या शतरञ्जी पर खेलल जाइत अछि, जे क्रम (दर्जा) कहल जाइवला आठ अनुलम्ब पङ्क्तिसभ व फाइल (कतार) कहल जाइवला आठ आड़ा पङ्क्तिसभमे व्यवस्थित होइत अछि । ई खाना दुई रङ्ग, एक हल्का, जेना उज्जर, माटिमैला, पियर आ दोसर गाढा, जेना कारी, या हरियर सँ एक क बाद दोसर क स्थितिमे बनल रहैत अछि । पट्ट दुई प्रतिस्पर्धीक बीच एहि प्रकार रखल जाइत अछि की प्रत्येक खेलाड़ी दिस दाहिना हाथक कोना पर हल्का रङ्ग भेल खाना होए । हर शतरञ्जक टुकड़ा आगा घुसकैक अपन शैली होइत अछि ।[२]
वर्गसभक पहचान[सम्पादन करी]
बिसातक प्रत्येक वर्ग एक अक्षर आ एक सङ्ख्या क एक विशिष्ट युग्मद्वारा पहचान कएल जाइत अछि ।
प्यादा वा सैनिक[सम्पादन करी]
खेलक शुरुआत उज्जर खेलाड़ीसँ कएल जाइत अछि । सामान्यतः ओ वजीर वा राजाकें आगा राखल गेल पैदल वा सैनिकक दो चौरस आगा चलैत अछि । प्यादा (सैनिक) तुरन्त अपन आगाक खाली वर्ग पर आगा चलि सकैत अछि या अपन पहिल कदम ओ दुई वर्ग चलि सकैत अछि यदि दुनू वर्ग खाली होइ ।[३]
सन्दर्भ सामग्रीसभ[सम्पादन करी]
- ↑ "50 moves rules", FICGS, अभिगमन तिथि २०१३-५-०८।
- ↑ "Laws of Chess", FIDE, अभिगमन तिथि २०१३-०५-०८।
- ↑ Bodlaender, Hans, "The rules of chess", Chess Variants, अभिगमन तिथि २०१३-०५-०८।
बाह्य जडीसभ[सम्पादन करी]
- ChessGames.com - online chess database and community
- ChessLive - online database
- Mathworld - chess and mathematics
- Jmrw.com - chess and art


text:
ज्ञानेश्वर
पटना। सचमुच ‘हंटरवाली’ शोभा ओहतकर क बिहार वापसी राज्य क पुलिस लेल नीक समाद अछि। 1990 बैच क आईपीएस अधिकारी शोभा पिछला किछु साल स अपन गृह राज्य महाराष्ट्र मे प्रतिनियुक्ति पर छलीह। ओ एहि दरम्यान पुणे मे विभिन्न पद पर तैनात रहलीह। जानकारक कहब अछि जे शोभा पूणे मे सेहो अपन छाप छोडलथि अछि।
इ मानल जाए जे अपन कैडर मे पुनर्वापसी क बाद शोभा ओहतकर कए बिहार मे कोनो महत्वपूर्ण जिम्मेवारी भेटत। ओ आईजी क पोस्ट पर तैनात भ सकैत छथि। शोभा ओहि पुलिस अधिकारी मे स छथि जे सर्वाधिक चुनौतीपूर्ण स्थिति स निपटबा आ सब कीमत पर अपराध कए नियंत्रित करबा लेल तैयार रहैत छथि। क्राइम-कंट्रोल क मामले मे लेफ्ट-राइट क बाधा कए ओ सख्ती स निपटैत छथि।
दरभंगा-मधुबनी मे आईएसआई/आईएम क गतिविधि पर आइ जे हो-हल्ला मचल अछि, ओहि पर सबस पहिल दरभंगा क पुलिस कप्तान क रुप मे शोभा कर खुलासा केने छलीह। लगातार चलल आपरेशन स पाकिस्तान तक बैसल आतंक क बाप बौखला गेल छल। तखन दिल्ली पुलिस राठी स्टील क मालिक क बेटा क अपहरण मे पकडल गेल अपराधी स एकर राज खुलबेने छल जे शोभा ओहतकर कए मारबाक सुपारी सेहो लेल जा चुकल अछि। दाउद क गिरोह आपरेशन कए अंजाम देबा मे लागल अछि। तत्कालीन एकटा केन्द्रीय मंत्री सेहो साजिश मे शामिल बताउल गेल छलाह। एकर तुरंत बाद शोभा क तबादला दरभंगा स क देल गेल। सूत्रक कहब अछि जे शोभा ओहतकर कए तखन दरभंगा स नहि हटाउल गेल रहिते आ आपरेशन कए खुलल छूट भेटल रहिते त आइ इ नौबत नहि अबिते जाहि स पूरा मे दरभंगा माड्यूल क चर्चा भ रहल अछि। आइ बेर-बेर दोसर प्रदेश क पुलिस दरभंगा स आतंकी कए दबोचि रहल अछि।
दरभंगा टा नहि शोभा ओहतकर क कड़कमिजाजी क चर्चा हजारीबाग क कोल माफिया मे आइ धरि अछि। शोभाक नाम सुनि एखनो ओ कांपि जाइत छथि। अखंड बिहार मे हजारीबाग कए एहन जिला मानल जाइत छल जाहि ठाम पोस्टिंग क बोली धनबाद क बाद सबस बैसी लगैत छल। खुद अधिकारी मानैत छथि जे हजारीबाग क कमाई कई पुश्त कए विलासिता प्रदान क दैत अछि। एहि ठाम कियो ईमानदार जाइत छल, तखन पहिने त दू-चारिटा क लूट स चौतरफा फजीहत करा देल जाइत छल। शोभा ओहतकर क हजारीबाग पोस्टिंग सेहो शायद एहि परिस्थिति क देन छल।
चुनाव क समय छपरा मे शोभा ओहतकर छलीह। एकटा मंत्री बहुत उछल-कूद मे लागल छलथि। मुदा वोट क दिन एहि मंत्री जी क हालत त कोनो लायक न बचल। हेकड़ी कोना गुम होइत अछि,टीवी पर पूरा दुनिया देखलक। हाजीपुर मे सेहो इ दबंग आईपीएस अधिकारी अपराध जगत कए चूलें हिला कए राखि देलथि। ओना देखल जाए त शोभाक एएसपी क रुप मे रंगत पटना सिटी मे देखै लागल छल।
काफी सालक बाद हिनकर कार्यकुशलता कए फेर स देखबाक समय आयल अछि। ओना इ सही अछि जे आईजी क हैसियत मे अपराध-नियंत्रण क सीधा डंडा त हुनका लग नहि रहत मुदा लचर अधिकारी कए हांकबाक अधिकार जरूर रहत। सबस पैघ गप इ जे राजनीतिक दखल कए नहि बर्दाश्त करबाक तेवर नवका सरकार क व्यवस्था क संग कोना संतुलन बैसा रखैत छथि, इ देखबाक गप होएत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
पटना मे उग्र विरोध प्रदर्शन आओर रेलवे के चक्का जाम क' रहला पप्पू यादव कहलनि कि नीतीश कुमार संविदा कर्मी केर मांग नहि मानता तेँ हमरा सभक पार्टी मार्च महीना मे विधानसभा केर घेराव करि सदन मे सेहो घुसत। पप्पू यादव मुख्यमंत्री नीतीश कुमार क' ललकारैत कहलनि कि हिम्मत अछि तेँ जतेक गोली चलवा सकैत छी चलवा लेब।
पप्पू यादव सरकार पर निशाना साधैत मेडिकल माफिया पर तंज कसैत कहलनि कि बाइपास पर जतेक फर्जी नर्सिंग होम अछि, ऐही मे इंस्पेक्टर, गुंडा आओर सरकारक माफिया पैसा वसूली करबाक काज करैत अछि। दू दिन धरी शव हॉस्पिटल मे पड़ल रहैत अछि आओर अस्पताल वाला माँ आ बेटीक शव नहि दैत अछि।
पप्पू यादव आरोप लगेलनि कि बिहार मे स्वास्थ्यक स्थिति बेहाल अछि आओर सरकार संविदा एएनएम कर्मी सभकेँ बर्खास्त क' रहल अछि। आर-पारक लड़ाई केर मूड मे सांसद पप्पू यादव कहलनि कि पटना के राजेंद्र नगर स्टेशन पर ट्रेन जाम करि पार्टी संदेश द' रहल अछि।
अपने क' बता दी कि पप्पू यादव केर नेतृत्व मे जन-अधिकार पार्टी समान काजक बदला समान वेतन, दलित पर बढैत अत्याचार आओर परीक्षा मे भ' रहल धांधली केर खिलाफ कैल्हि रवि दिन पूरा बिहार मे रेल चक्का जाम केलनि। ऐही दौरान पैसेंजर ट्रेनक संगे - संग पटना कोटा एक्सप्रेस क' सेहो रोकल गेल छल।


text: एमहर झंझारपुर आर एस के कैथिनियां गुमटी पर समाजवादी पार्टी के राम शंकर पाठक, प्रबोध चन्द्र दास, रमेश कुमार झा, मो कलाम, प्रमोद कुमार यादव, जावेद अंजुम, संजीव झा, मो रफीक आदि कार्यकर्ता सभ कर्पुरी जी के फोटो पर माल्यार्पण कएलन्हि। स्थानीय खादी भण्डार परिसर मे भाजयुमों के जिला मंत्री प्रदीप कुमार ठाकुर केर अगुवाई मे भरत महतों, जगदीश भगत, भगवान दास, गंगा पासवान, जीतेन्द्र गुप्ता लोकैन सेहो पुष्पांजलि अर्पित करि हुनका श्रद्धासूमन अर्पित कएलन्हि। जखनकि झंझारपुर बाजार स्थित चिल्ड्रेन पार्कमे नगर जद यू के कार्यकर्ता सभ बैजु नारायण चौधरी केर अध्यक्षता मे जयन्ती समारोह केर आयोजन कएलन्हि।


text:
Saturday, September 29, 2012
दृष्टिकोण :: शिव कुमार झा 'टिल्लू'
दृष्टिकोण
हिआक दू गोट रूप
अवलोकन आ वाचन
पहिलुक मात्र अपनहि लेल
दोसर समाजकेँ जनेबाक लेल
पहिलुक जौं सद्गमनीय
स्व-संतोष आ कल्याणकारी जीवन
ओहेन व्यक्तिमे
दोसरक कोनो आवश्यकता नै
हमर जीवन “पोथीक फूजल पन्ना”
सभ वाचन दइत
पोथीक आखरक संग-संग
जौं पटल अर्थात् पृष्ठ कारी
केना आखर देखाएत?
एहेन फूजल अर्न्तमनक
कोनो प्रयोजन नै
मनसा-वाचा कर्मना
तीनू त्रिवेणीक धार जकाँ
विलग... छिड़िआएल...
ई बेवस्थाक फेर नै
आ ने जाति-वंशक प्रभाव
जौं रहितए तँ बैरमखाँक आंगनमे
रहीम फुदकैत केना?
जखन गुरुजीक मुखसँ
पहिल बेर सुनलौं
आश्चर्य लगल छल
डार्विन जौं ई सुनितए
तँ वंश-सिद्धान्त नै लिखतए
किएक अछि दृष्टिकोणक फेरि?
ई मात्र अर्थयुगक विजय
सभ आगू जेबाक लेल
बपहारि काटि रहल
नीक गुण-धर्मसँ
नीक बाटपर नै
कुकरम करब मुदा
सभसँ आगू नाचब
पथ्य स्वादहीन होइछ
बाबाकेँ ब्रह्मपहरमे
दुग्ध पानक अभ्यास छलनि
हमहूँ प्रयास कएलौं
दूध तँ िनरंतर नै रहि सकल
मुदा! सुरापान धरि
अवश्य करए लगलौं
अपने टा नै
समाजक जातिक भारसँ
दाबल भरिआक बीच
कुहरैत संस्कारी दिलीप
कोनो राज पुत्र नै
रैदासक वंशज दिलीप
खूब पढ़ैत छल
हम घुमैत छलौं
आब ओकरो सिखा देलिऐ
दुनू पिबैत छी
वाह रे मनुक्खक मोन
ऐ सँ नीक चाली
नोन देखिते बाट बदलि लइत
हम मनुक्ख छी
आर्यावर्त्तक वैदिक
सनातन पालक
पुरुष सूक्तसँ देल उपाधि
ब्रह्मकुलक पूत
हमहीं भँसै छी
कोनो ने मानवताक भीत ससरए
नानक-रैदास ईसा बुद्ध
परशुराम बुद्ध कृष्ण राम
सुरगण कुहरि रहल
रहीमक अस्तित्व वाम
अंतमे कनै छी
देखि अवोध चिलका बिलखइए
अपन संग दोसरोक कल्याण
नै सोचलौं
की भेटल
मनु-वंशकेँ नाश कऽ देलौं
तँए जे देखू वएह सोचू
वएह अर्न्तमन सएह वाचन
नीक केलक नीक भेटल
अधलाह परिणाम स्वत: भोगैए
ईश्वर छैक की नै
विषय गौण बुझू
मुदा! प्रकृति तँ अवश्य
जकर डांगमे कोनो ध्वनि नै
अधलाह परिणाम भोगबे करत
अधरकेँ हिआसँ जोड़ि
हमर दृष्टकोण नीक
चिचिआउ नै
सोचू.....
अान्हर रहू मुदा
सबहक कल्याण करू
जौं एतेक शक्ति नै
तँ अपने कल्याण करू
जहानमे दृष्टिकोण विहान
अवश्य अाएत।
Tuesday, September 4, 2012
गीत- रामभरोस कापड़ि भ्रमर
रामभरोस कापड़ि भ्रमर, १९५१-। जन्म-बघचौरा, जिला धनुषा (नेपाल)। बन्नकोठरी: औनाइत धुँआ (कविता संग्रह), नहि, आब नहि (दीर्घ कविता), तोरा संगे जएबौ रे कुजबा (कथा संग्रह, मैथिली अकादमी पटना, १९८४), मोमक पघलैत अधर (गीत, गजल संग्रह, १९८३), अप्पन अनचिन्हार (कविता संग्रह, १९९० ई.), रानी चन्द्रावती (नाटक), एकटा आओर बसन्त (नाटक), महिषासुर मुर्दाबाद एवं अन्य नाटक (नाटक संग्रह), अन्ततः (कथा-संग्रह), मैथिली संस्कृति बीच रमाउंदा (सांस्कृतिक निबन्ध सभक संग्रह), बिसरल-बिसरल सन (कविता-संग्रह), जनकपुर लोक चित्र (मिथिला पेंटिङ्गस), लोक नाट्य: जट-जटिन (अनुसन्धान)। नेपाल प्रज्ञा प्रतिष्ठानक सदस्यता- श्री राम भरोस कापड़ि 'भ्रमर' (२०१०)।
गीत
ओ पवन, झिहिर झिहिर बहैत जाउ
छूबि बताउ कने, पिया छथि कतए केकरा संग
वर्षहु गेला भेलनि, सुधिबुधि किछु ने छन्हि!
दिन भेल पहाड, दुख भेल जीवनक अंग।
निष्ठूर समाज चाहे, नोचि नोचि खाइ जेना
शेरक भूख बनल जवानीक तरंग जेना
चारुभर शिकारी ताकमे बैसल अछि
रहल ने कोनो उमंग!
ओ पवन, पिया छथि कतए केकरा संग!!
अधिकारक बात सभ लागु ने भेल कखनो
नारीक बेथा-कथा कमैनीक धंधा एखनो
जान जोखिम बनल कतए धरि घींचब
त्यागब प्राण वियोगे कन्त!
ओ पवन, पिया छथि कतए केकरा संग!!
जानि जानि आगिसँ खेली केना हम
शक्ति भरल मुदा तौली केना हम
शील, सुशील मिथिला केर ललना
पतिक परोक्ष भेल शिथिल तरंग!
ओ पवन, पिया छथि कतए, केकरा संग!!
Posted by Gajendra at 8:58 AM 0 comments
Labels: रामभरोस कापड़ि भ्रमर
कामिनी कामायनी -वसन्त
नाचि रहल नव नव तरंग
नूतन वसंत नूतन वसंत।
नव ताल वृन्द नव छाग फाग
नव गेह देह नव पात साग।
नव बाट हाट नव प्रीत गीत
नव लाेभ क्षाेभ नव हास्य रूदन
नवनीत रूप नव कमल नयन।
मन हर्षित भऽ नितराति कहल
आएल वसंत नवका वसंत।
नव सखी सखा नव मधुर रास
नवका सूरूज नवका प्रकाश।
नव तालमेल नव धूर खेल
नव जान माल नव वृद्ध बाल।
सभ तर मदमातल छै अनंग
नव नव वसंत नूतन वसंत़।
नव स्वप्न नयनमे उठल उठल
उल्लास हियमे भरल भरल।
रज कणसँ झाँकैत अछि पर्यन्त
नवका वसंत नवका वसंत।
नव कुसुम कली सकुचाए उठल
मदमस्त भ्रमर मँडराए रहल
कुहुक काेयलिया गाबि रहल
रस रंग सुधा बरसाय रहल।
अल्हड बसात चलै सनन सनन
गमकि उठल नंदन कानन।
आएल गाएल मन माेहि चलल
नूतन वसंत नव नव वसंत।
Posted by Gajendra at 8:57 AM 0 comments
Labels: कामिनी कामायनी
सहास- इन्द्रभूषण कुमार
इन्द्रभूषण कुमार, पिताक नाओं- स्व. पुलकित साहु, गाम- लक्ष्मिनियाँ, पोस्ट- छजना, भाया- नरहिया, जिला- मधुबनी (बिहार)
सहास
भऽ रहल छल आयोजन काव्यपाठक
जुटल छल कविलोकनि सभ भागक
समाप्त भेल औपचारिकता
पढ़ए लागल कवि सभ अपन-अपन कविता।
बहुत रास कवि बहुत रंगक कविता
कियो मोहित छल नायिकाक सुनर गालपर
कियो व्यथित छल प्रेयषीक बदलल बेवहारपर
कियो छलथि क्रांतिक झंडा उठौने
कियो रहथि भ्रष्टाचारी सभकेँ भरिमन गरियौने।
अनमनस्यक भऽ कऽ हमहूँ सुनैत रहौं
कियो सूतल नै माने तँए
निक-बहुत-निक करैत रहौं।
अचानक मंचपर अवतरित भेल एक नारी
जेहने देखैमे कारी
पहिरनो रहै तेहने मैल साड़ी।
शुरू केलक अटकि-अटकि कऽ बाजनाइ
नै आबैत छल ओकरा शब्दक जाल बुननाइ
मुदा चेहरापर तेज छल
मनमे उत्साहक अतिरेक छल
भय नै, जँ कहि हुसब
श्रोता सभ भरिमन दूसत।
नै लय रहै ने रहै छंदक सुन्दरता
तैयो सभ प्रसन्न भऽ समवेत स्वरमे
केलथि हुनकर प्रयासक प्रशंसा।
जे कहि नै सकल शब्द
प्रयास ओकर कहलक
लागत नै कठिन
चाहे लक्ष्य हुअए किछु खास
बस राखि भरोसा अनपनापर
करी बढ़बाक सहास।
Posted by Gajendra at 8:56 AM 0 comments
Labels: इन्द्रभूषण कुमार
कुसुम ठाकुर - हाइकू/ शेनर्यू
हाइकू छैक/ विधा सरल तैयो/ रचि ज्यों पाबि।
हमरा लेल/ गर्वक गप्प बस/ हमहुँ जानि।
नहि बुझै छी/ ई विधाक लिखब/ कोन आखर।
सलिल जीक/ ई मार्ग प्रदर्शन/ भेटल जानी।
मोन प्रसन्न/ भेटल नव विधा/ छी तैयो शिष्या।
डेग बढ़ल/ सोचि नहि छोड़ब/ ज्यों दी आशीष।
आस बनल/ अछि अहाँक अम्बे/ हम टूगर।
ध्यान धरब/ हम केना आ नहि/ सूझे तइयो।
पाप बहुत/ हम कएने छी हे/ अहिंक धीया।
जाएब कतए/ आब नहि सूझए/ करू उद्धार।
Posted by Gajendra at 8:54 AM 0 comments
Labels: कुसुम ठाकुर
ओइ दिन - मृदुला प्रधान
मृदुला प्रधान
ओइ दिन
ओइ दिन..
सभासँ अबैत काल
ओझा भेटलाह,
कहए लगलाह-
मैथिली बजैत छी तँ
मैथिलीमे किअए ने
लिखैत छी?
एतबा सुनितहि
कलम जे सुगबुगाएल से
रुकबाक
नामे नै लैत अछि, किन्तु
बचपनमे सुनल,
दू-चारिटा
शब्दक प्रयोगसँ
की कविता लिखब
संभव थिक?
सएह भाव
जुटाबए लगलौं
डायरीमे,
नाना प्रकारक बात,
कुसियारक खेत
इजोरिया राति,
भानस-घर तँ
भगजोगनीक बात।
नेना -भुटकाक
धम-गज्जड़मे
कोइलीक बोली
सुनए लगलौं,
भिनसरे उठि कऽ
एम्हर-ओम्हर
टहलए लगलौं.....
बटुआमे राखि कऽ
सरोता-सुपारी,
हातामे बैस कऽ
तकैत छी फुलबारी।
सेनुरिया आमक रंग
सतपुतिया बैगनक बारी,
चिनिया
केराक घौड़
गोबरक पथारी।
पाकल छै कटहर,
सोहिजन जुआएल छै,
अड़हुल-कनैल बीच
नेबो गमगमाएल छै।
कविताक बीचमे
ऐ सबहक की प्रयोजन?
अनर्गल बातसँ
ओझा बिगड़ियो जेताह,
थोड़-बहुत जे
इज्जत अछि,
सेहो उतारि देताह.
गाए, नेरु, कुकुड़, बिलाड़ि
सबहक बोलियोक बारेमे
लिखल जा सकैत छै किन्तु
से सभ,
पढ़एबला चाही,
सौराठक मेलाक
प्रसंग लिखू तँ
बुझएबला चाही।
कखनो हरिमोहन झाक
‘बुच्ची दाइ' आ ‘खट्टर कका'क
बारेमे सोचैत छी तँ
कखनो ‘प्रणम्य-देवता'क चारू
‘विकट-पाहुन’केँ ठाढ़ पबै छी।
कखनो लहेरियासराइक
दोकानमे,
ससुर-जमाए-सारक बीच
कोट लऽ कऽ
तकरार, तँ कखनो होलीक
तरंगमे,
‘अंगरेजिया बाबूक
सिंगार।
सभटा दृश्य,
आँखिक सोझाँ
एखन पर्यन्त
नाचि रहल अछि।
‘कन्यादान 'सँ लऽ कऽ
‘द्विरागमन' तक,
खोजैत चलै छी
कविताक सामग्री,
अंगना, ओसारा, भिंडा, पोखरि
चुनैत चलै छी,
कविताक सामग्री .
शनैः शनैः
शब्दक पेटारी,
नापि-तोलि कऽ
भरि रहल छी,
जोड़ैत-जोड़ैत
अइठाम-ओइठाम,
हेर-फेर
करि रहल छी .
जइ दिन ,
अहाँ लोकनिक समक्ष,
परसै जकाँ किछु
फुइज जाएत ,
इंजुरीमे लऽ कऽ,
उपस्थित भऽ जाएब,
यदि कोनो भांगठ रहि जाए तँ
हे मैथिल कवि-गण,
पहिनहि
छमा दऽ दै जाएब।
Posted by Gajendra at 8:53 AM 0 comments
Labels: मृदुला प्रधान
कालीनाथ ठाकुर- अभिशाप बापक पाप- कुण्डलिया
कालीनाथ ठाकुर, सर्वसीमा, दरभंगा, बिहार।
अभिशाप बापक पाप
कुण्डलिया
१
पण्डितजी दण्डित भेलाह जखनहि कन्या पाँच
पूर्व जन्मक कर्म फल, वा विधिक कोनो ई जाँच।
विधिक कोनो ई जाँच, यएह चर्चा भरि गामक
लाबथु नोट निकालि जत्ते सम्पत्ति छन्हि मामक।
पनही गेलनि खियाए, कतौ नै बैसलनि गोरा
धन्यवादक पात्र छथि ‘‘कलियुिग”क घोड़ा।
२
सत, रज, तम, सभ व्यर्थ थीक शिक्षा शील स्वभाव
गुण एकहि अछि अर्थ गुण अवगुण अर्थाभाव
अवगुण अर्थाभाव भाव नै अछि गुण रूपक
कन्या कारी, गोर, मूर्ख वा दिव्य स्वरूपक।
मायक दूधक दाम जोड़ि गनबौता टाका
पुत्र हुनक गामक गौरव से कहलथि काका
३
बीतल शुद्ध आषाढक अगहन वैशाख।
पहिल कुलच्छन बुझलनि, जखने घुरि एला सौराठ॥
घुरि एला सौराठ हाट करथु बेचारे
विधिक लिखल के मेटल आब रहि जेता कुमारे॥
छोरलनि बीस हजार, लोभमे तीस हजारक।
कए रहला गणना जोतखी, ऐ साल बजारक
४
सुनलनि जखनि सुषेणसँ, दहेज निरोधी न्यूज
तखनहि जेना दिमाग केर ढिबरी भऽ गेल फ्यूज
ढिबरी भऽ गेल फ्यूज बराति कन्यागत दुनू
घटकैती के करत घटक केर हाल ने सुनू
बरक हाथ कनियाँ बरियातीक हाथ हथकड़,
सरियी सभ करथु दौग-बड़हा कचहरी।
५
लूटन झा तँ लूटि गेला कए दूइ कन्यादान
मोछ पिजौनहि रहि गेलाह करता की बरदान?
करता की बरदान चोट छन्हि नगदी नोटक
उजरल बरदक हाट प्रथम ई बात कचोटक
घटक राज केर संग करथु बरु तीर्थयात्रा
करथु मन्त्रणा गुप्त मुक्त भऽ सफल सुयात्रा
६
जाति जनौ बाँचत केना? कुल मर्यादा मान
अन्तर्जाति िवयाहमे घोषित नकद ईनाम
घोषित नकद ईनाम संग सर्विस सरकारी
कहय शास्त्र ओ वेद मात्र द्विज छथि अधिकारी
करथु ग्रहण ककरो कन्या हो डोम चमारक
मन डोललनि पण्डित जी के जे उच्च विचारक
७
भेल मनन मन्थन बहुत, ई समाज केर पाप!!
की दहेज बनले रहत समाजक अभिशाप!!
समाजक अभिशाप ब्याज ई पूँजीवादक।
बेच आत्मसम्मान स्वांग धरि कुल मर्यादक
सिद्धान्त नै बेवहारो केर करू प्रदर्शन
तखनहि तँ भऽ सकत रोग उन्मूलन॥
पूर्व जन्मक कर्म फल, वा विधिक कोनो ई जाँच।
विधिक कोनो ई जाँच, यएह चर्चा भरि गामक
लाबथु नोट निकालि जत्ते सम्पत्ति छन्हि मामक।
पनही गेलनि खियाए, कतौ नै बैसलनि गोरा
धन्यवादक पात्र छथि ‘‘कलियुिग”क घोड़ा।
२
सत, रज, तम, सभ व्यर्थ थीक शिक्षा शील स्वभाव
गुण एकहि अछि अर्थ गुण अवगुण अर्थाभाव
अवगुण अर्थाभाव भाव नै अछि गुण रूपक
कन्या कारी, गोर, मूर्ख वा दिव्य स्वरूपक।
मायक दूधक दाम जोड़ि गनबौता टाका
पुत्र हुनक गामक गौरव से कहलथि काका
३
बीतल शुद्ध आषाढक अगहन वैशाख।
पहिल कुलच्छन बुझलनि, जखने घुरि एला सौराठ॥
घुरि एला सौराठ हाट करथु बेचारे
विधिक लिखल के मेटल आब रहि जेता कुमारे॥
छोरलनि बीस हजार, लोभमे तीस हजारक।
कए रहला गणना जोतखी, ऐ साल बजारक
४
सुनलनि जखनि सुषेणसँ, दहेज निरोधी न्यूज
तखनहि जेना दिमाग केर ढिबरी भऽ गेल फ्यूज
ढिबरी भऽ गेल फ्यूज बराति कन्यागत दुनू
घटकैती के करत घटक केर हाल ने सुनू
बरक हाथ कनियाँ बरियातीक हाथ हथकड़,
सरियी सभ करथु दौग-बड़हा कचहरी।
५
लूटन झा तँ लूटि गेला कए दूइ कन्यादान
मोछ पिजौनहि रहि गेलाह करता की बरदान?
करता की बरदान चोट छन्हि नगदी नोटक
उजरल बरदक हाट प्रथम ई बात कचोटक
घटक राज केर संग करथु बरु तीर्थयात्रा
करथु मन्त्रणा गुप्त मुक्त भऽ सफल सुयात्रा
६
जाति जनौ बाँचत केना? कुल मर्यादा मान
अन्तर्जाति िवयाहमे घोषित नकद ईनाम
घोषित नकद ईनाम संग सर्विस सरकारी
कहय शास्त्र ओ वेद मात्र द्विज छथि अधिकारी
करथु ग्रहण ककरो कन्या हो डोम चमारक
मन डोललनि पण्डित जी के जे उच्च विचारक
७
भेल मनन मन्थन बहुत, ई समाज केर पाप!!
की दहेज बनले रहत समाजक अभिशाप!!
समाजक अभिशाप ब्याज ई पूँजीवादक।
बेच आत्मसम्मान स्वांग धरि कुल मर्यादक
सिद्धान्त नै बेवहारो केर करू प्रदर्शन
तखनहि तँ भऽ सकत रोग उन्मूलन॥
(सन १९६८ईं.मे रचित दहेज विरोधी रचना)
Posted by Gajendra at 8:52 AM 0 comments
Labels: कालीनाथ ठाकुर
गद्य कविता डॉ. काञ्चीनाथ झा ‘किरण’क नामक अद्वैत मीमांसा- रमेश
रमेश १९६१- ,जन्म स्थान मेंहथ, मधुबनी, बिहार। चर्चित कथाकार ओ कवि। प्रकाशित कृति: समांग, समानांतर, दखल (कथा संग्रह), नागफेनी (गजल संग्रह), संगोर, समवेत स्वरक आगू, कोसी धारक सभ्यता, पाथरपर दूभि (काव्य संग्रह), प्रतिक्रिया (आलोचनात्मक निबंध)।
गद्य कविता
डॉ. काञ्चीनाथ झा ‘किरण’क नामक अद्वैत मीमांसा
अहाँ स्वभिमानी छी, तँ किरण जी छी।
जनमानसक पक्षमे सामाजिक छी, तँ किरणजी छी।
अहाँ किरणजी छी, तँ मह-महाइत मिथिला छी।
अहाँ मह-महाइत मिथिला छी, तँ निश्चिते कह-कह भुम्हूर सन किरणजी छी।
अहाँ मानसिकता आ मोहविरामे ‘सोइत’ छी, तँ किरणजी नै छी। मोहविरामे पञ्जी-प्रबन्धक ‘बाबू साहेब’ छी, तँ किरणजी नहिए टा छी।
अहाँ वास्तवमे ‘जयवार’ छी, तँ चलू कहुना कऽ किरणजी छी।
जँ ब्राह्मण-वर्गीकरणमे कत्तहु टा नै छी अहाँ, तँ जरूर किरणजी छी।
आ जँ दसो दिकपालमे सँ कियो अहाँक पैरबीकार नै छथि, तँ ध्रुव सत्य मानू, अहाँ आर कियो नै, किरणेजी टा छी।
अहाँक मन-बन्ध सुमनजी-अमरजी सँ हुअए, तँ भऽ सकैए, संज्ञा रूपें अथवा मोहविरामे अहाँ साहित्यिक आ धार्मिक ब्राह्मण भऽ जाइ। अहाँक मन-बन्ध मधुप जीसँ हो, तँ निश्छल भक्त-हृदए मैथिल जीवनक लोकगायक अहाँकेँ मानबामे कोनो असौकर्य नै। जँ मणिपद्धजी सँ मन-बन्ध हुअए, तँ, अपनाकेँ मिथिलाक लोक-संस्कृति-चेताक उदात्त उदाहरण बूझि सकैत छी। आ जँ अहाँक मन-बन्ध किरणेजी टासँ हो, तँ सय प्रतिशत मनुक्खक अलावा अहाँ आर किछु भैय्ये नै सकैत छी।
कविवर सीताराम झाक अन्योक्ति-वक्रोक्ति आइयो मिथिलाक जड़ता-जटिलतापर मूड़ी पटकि रहल अछि।
अपन मुक्तिक प्रसंग तकैत आइयो राजकमल मिथिलाक ‘महावन’मे अहुरिया काटि रहल छथि।
बाबा बैद्यनाथकेँ पाथर कहैत आइयो किरण-शिष्य यात्रीक अनवरत ब्रह्माण्ड-विलाप जारी अछि। धूमकेतु ‘मनुक्खक देवत्वे’पर एखनो ‘रिसर्च’ कऽ रहल छथि। मुदा साक्षात् किरणजी आइयो मनुखताक उपेक्षापर गुम्हरैत, पुरातनपंथीकेँ कान पकड़ैत/ माटिक महादेवकेँ छोड़ि मनुक्ख-पूजनक सुस्पष्ट उद्घोषणा कऽ रहल छथि।
अहाँ खट्टर कका छी, तँ, माङुरक झोड़सँ चरणामृत लऽ सकैत छी। मुदा किरणजी जकाँ माङुरक ओही झोड़सँ सर्वहारा वर्गक अरूदा बढ़ेबाक बैदगिरी नै कऽ सकैत छी। अहाँ कञ्चन-जंघासँ कूच-विहार धरिक यात्रा कऽ सकैत छी, मुदा डोमटोलीसँ मुसहरी धरिक नै। अहाँ समाजिक सरोकारमे सुधारवादी भऽ सकैत छी, मुदा, किसान-आन्दोलनकेँ मिथिलाक जमीनपर उतारि परिवर्त्तनकामी नै।
अहाँ भाङ पीब वसंतक स्वागत करब, तँ, अहाँकेँ, बताह कहबामे हुनकर संघर्ष-गीतक भास कनियो बे-उरेब हेबाक प्रश्ने कहाँ अछि? जहिना रूसोक पृष्ठभूमि बिना फ्रांसीसी क्रांति संभव नै छल, तहिना ‘मधुरमनि’क पृष्ठभूमि बिना ‘जोड़ा-मन्दिर’क अस्तित्व संभव कहाँ छल? ‘जगतारानि’ नै तँ ‘बाँसक ओधि’ की? माटिक अभ्यर्थना नै आ जनोन्मुखी सोचक सर्जना नै तँ आलोचनाक राज हंसक धोधि की?
ओ प्राचीन गीतक ‘लाउड-स्पीकर’ बनि सकैत छलाह, नवीन गीतक सी.डी.क उद्गाता नै। ओ राज-सरोवरक हंस बनि नीर-क्षीर-विवेक(?) सँ आभिजात्य मीमांसाक पथार लगा कऽ साहित्यालोचनक खुट्टा गाड़ि सकैत छलाह। मुदा नव-चेतनाक प्रगति-शील गीतक गाता आ ज्ञाता नै। ओ किरणजीकेँ काव्योपेक्षाक दंश दऽ सकैत छलाह, मुदा हुनका काल-निर्णए आ आगत-पीढ़ीक ‘मूड’ अज्ञात छल। ओ वस्तुतः ‘शास्त्रीय’ छलाह, आ किरणजी ‘तृणमूल’क कार्यकर्त्ता। ओ ‘उरोज’केँ सरोजक उपमान बना श्रृंगार-काव्यक प्राचीन परंपराकेँ सम्पुष्ट कऽ सकैत छलाह। मुदा धानक उरोजमे दूध भरबाक सामर्थ्य हुनका कतए? ओ हुनकर जीवनक जड़त्व आ साहित्यक सीमा छल।
अहाँ भासा-मंचपर लोक-चेतनाक सर्जक छी- तँ किरणजी छी।
साहित्यिक-मंचपर सामाजिक-चेतनाक पोषक छी- तँ किरणजी छी।
संस्कृतिक मंचपर जन-संस्कृतिक गायक छी- तँ किरणजी छी।
राजनीतिक मंचपर दिशाहारा-वर्गक पुष्टिवर्द्धनमे ‘महराइ’ गबैत छी- तँ किरणजी छी।
विद्यापतिक-मंचपर जनवादी गीत-संस्कृतिक उद्घाटक छी- तँ किरणजी छी।
अहाँक जीवन-दर्शन सुचिंतित ऊर्ध्वगामी अछि- तँ किरणजी छी।
जीवन आ साहित्यमे समरूप दृष्टिकोण हुअए- तँ अहाँ किरणेजी टा भऽ सकैत छी।
Posted by Gajendra at 8:50 AM 0 comments
Labels: रमेश
शिवशंकर सिंह ठाकुर- श्रद्धान्जलि
शिवशंकर सिंह ठाकुर
श्रद्धान्जलि
आइ पुनः आएल ई दिवस अछि,
हमर अहाँक आइ मिलन अछि,
आइयेक दिन हम अहाँ एक सूत्रमे बन्हल रही
प्रेमक फूल अहाँक बाड़ीक
हमर जीवनमे आइ खिलल छल ,
आ हमर मिलन सेहो तँ प्रिय
आजुक पावस दिवसमे
कतेको साल पहिने खिलल छल !!!
कतेक बढ़िया छल ओ दिन
आ अहसास हमर मिलनक,
जखन अग्नि केँ साक्षी मानि कऽ,
हम अहाँ आइये प्रणय-सूत्रमे बन्हल रही,
ओ राति किछु खास छल,
चाँदनी मे नहाएल छल,
हमर अहाँक मिलनक गवाह बनल छल !!!
हम समर्पित भऽ गेल रही अहाँक अंकमे ओइ राति,
आ अहूँ तँ अपना आपकेँ हमरा समर्पित कऽ देने रही
प्रेमक रसमे हम दुहु गोटे सराबोर भऽ गेल रही,
ओइ राति हमर दिल कतेक जोड़ सँ धड़कि रहल छल,
आ धौंकनी जकाँ धधकि रहल छल हमर सम्पूर्ण देह,
घाम सँ लथपथ ,एक दोसराक बाहुपास मे सिमटल रही,
ओइ राति हम हम नै रही,अहाँ अहाँ नै रही,
दुहू गोटा एक भऽ गेल रही !!!
हमर बाड़ीक तीनू फूल आइ पैघ भऽ गेल,
कतेक सुन्दर लागि रहल अइ ,
अहाँ रहितौंह तँ देखितौंह आ हमरा चिकौटी काटितौंह,
ई तीनों तँ अहींक 'प्रेम' गाछक फूल अइ,
एकरा देखबाक खुशी कते पैघ होइत छैक ,
से तँ अहाँ बुझबे करैत छी,
एकरा तँ व्यक्त नै कएल जा सकैछ,
ई तँ अव्यक्त होइत अछि,
आखिर मे ई शरीर तँ सेहो स्थूल भऽ जाइत अछि !!!
आइ अहाँ नै छी तैओ हमरा लगैए,
जे अहाँ किम्हरो सँ हमरा देखि रहल छी,
हमर खुशी आइ अपूर्ण लागि रहल अछि,
तैयो हमर खुशीमे मानू अहाँ अपन खुशी ताकि रहल होइ,
आइ हम कतेक असगर लागि रहल छी,
रहि-रहि अहाँक स्मरणमे कोर काँपि रहल अइ,
हमर मोनक भावना केँ कियो अनुभव कऽ सकैछ ,
हमरा लेल आइयो अहाँ ओतबे स्नेहपूर्ण छी !!!
अहाँ दऽ जखन हम सोचै छी,
अहाँक संग बिताएल एक एक क्षण, एक एक पल
केँ स्मरण कऽ कऽ हम प्रफुल्लित भऽ जाइ छी,
कोना कऽ अनझोके सँ हम अहाँ टकरा गेल रही,
अहाँ कनी बेशी तमसा गेल रही,
ओकर बाद तँ हमर अहाँक भेँट-घाँट होइते रहल,
आ हमर अहाँक प्रेम बढिते गेल,
फेर दुहु गोटे प्रणय -सूत्र मे बन्हि गेलौंह !!!
आजुक ई दिन अति पावन अइ,
आब जखन की अहाँ नै रहलौंह,
हम की करू ,आजुक दिनकेँ कोना कऽ मनाउ,
से नै फुरा रहल अछि,
पहिने तँ दुहु गोटा मिल कऽ आजुक दिनकेँ मनबैत रही,
अही दिन केँ विशेष रूप सँ यादगार बनबैत रही ,
ओतेक हिम्मत आब हमरा नै रहि गेल !!!
हम धीरे धीरे आब टूटऽ लगलौंह अछि ,
आब जखन कखनो अहाँक याद अबै अछि
हम चुप्पे सँ कानि लै छी, फेर बच्चा सभ केँ देख कऽ
अपन काननाइ रोकि लैत छी, मोन मे गबधी मारि लैत छी,
भीतर सँ अशान्ते रहैत छी, मोन मे लललाहा आगि के देखैए?
अहाँ तँ सदिखन हमर मोने मे रहब ,
तैयो आइ अहाँक बहुत याद अबैए ,
अकुलाइतो हम चुप छी ,
बुझाइए जे ई चुप्पी हमर साँसक संगे टूटि पाएत ,
मोनक बात मनहि रहि जाएत,
अपन बात आइ एतहि सम्पन्न करैत छी,
आजुक ई कलम अहींकेँ समर्पित करै छी!!!
हमर ई फूल अहाँ स्वीकार करू,
हमर ई नोर, ईएह श्रद्धांजलि अइ,
गलती केँ माफ करैत ,
एकरा स्वीकार करू !!!
Posted by Gajendra at 8:49 AM 0 comments
Labels: शिवशंकर सिंह ठाकुर
भोर भेलै- इरा मल्लिक
इरा मल्लिक, पिता स्व. शिवनन्दन मल्लिक, गाम- महिसारि, दरभंगा। पति श्री कमलेश कुमार, भरहुल्ली, दरभंगा।
भोर भेलै
भोर भेलै,
घरनीक तँ हाल बड़ा बेहाल छै,
तहियो ओ नेहाल छै।
घरनी धुरी छथि गृहस्थीक।
आँखि मिरैत उठि पुठि भोरे,
भनसाघर ओ दौड़ै छथि,
चाय बनाबक छन्हि हुनका,
केतली चूल्हापर चढ़बै छथि,
नास्ता संग तैयार करैत छथि,
दिनभरिक दिनचर्या,
घरनी धुरी छथि गृहस्थीक।
घर भरि कानमे तूर तेल लेने,
एखनो निसभरि सूतल छथि,
पतिदेव आ नेनाकेँ,
जगेनाइ एखैन तँ बाँकी छै,
ऑफिस आ स्कूल भेजबाक,
सरंजाम केनाइ तँ बाँकिये छै,
तहियो भोरतरंगक खुशी,
समेटि आँचर मे बान्है छथि,
घरनी धुरी छथि गृहस्थीक।
जीवनक अइ आपाधापीमे,
खुशीक फूल लोढ़ै छथि,
ओइ फूलक सुरभित मालासँ,
परिवारक बगिया सजबै छथि,
जीवनक शृंगार बसल,
सुंदर हिनक गृहस्थीमे,
संगीतक सुर तान बसल अछि,
मनभावन हिनक गृहस्थीमे,
घरनी धुरी छथि गृहस्थीक!
Posted by Gajendra at 8:47 AM 0 comments
Labels: इरा मल्लिक
वाणिक लैस- अक्षय कुमार चौधरी
अक्षय कुमार चौधरी, पिता राजनारायण चौधरी, ग्राम+पोस्ट: महिषी (पुनर्वास आरापट्टी), जिला: सहरसा। संप्रति दिल्ली स्कुल आफ इकोनोमिक्स मे अन्वेषक आ समाजशास्त्री छथ॥ हिनक "Dowary among the Maithil Brahmins: aspects of Change and contitunity" बिषय पर पी. एच. डी. आओर "Marriage among the Maithil Brahmins" विषय पर एम. फिल. केर अन्वेषण काज छन्हि।
वाणिक लैस
उत्तराहा कहलथिन दखिनाहा कैं-
रौ, तोरा माटि मे लैस छौ
मुदा वाणि मे लैस नै.
...उत्तराहा? ...दखिनाहा?
वाणिक ऐव तँ ऐव छैक!
...कैव तँ कैव छथि!!
ओलक कब-कब उपजै छै
गंगोतिओ माटि-पानि पर!
कोशिकन्हो माटि-पानि पर!!
बोल, भाव, स्वभाव, केर मिठास
कि मोल भेटय बजार मे?
वाणिक लैसक कि मतलब
उत्तर, दखिन, शिक्षा, विदुता सँ!
वाणिक तेख तँ तेख छैक!
... कैव तँ कैव छथि!!
उत्तराहा कहलथिन दखिनाहा कैं-
रौ, तोरा माटि मे लैस छौ
मुदा वाणि मे लैस नै.
...उत्तराहा? ...दखिनाहा?
वाणिक ऐव तँ ऐव छैक!
...कैव तँ कैव छथि!!
ओलक कब-कब उपजै छै
गंगोतिओ माटि-पानि पर!
कोशिकन्हो माटि-पानि पर!!
बोल, भाव, स्वभाव, केर मिठास
कि मोल भेटय बजार मे?
वाणिक लैसक कि मतलब
उत्तर, दखिन, शिक्षा, विदुता सँ!
वाणिक तेख तँ तेख छैक!
... कैव तँ कैव छथि!!
Posted by Gajendra at 8:46 AM 0 comments
Labels: अक्षय कुमार चौधरी
गजल- जगदीश चन्द्र ठाकुर “अनिल”
जगदीश चन्द्र ठाकुर “अनिल”, जन्म: २७.११.१९५०, शंभुआर, मधुबनी । सेवा निवृत बैंक अधिकारी। तोरा अङनामे -गीत संग्रह-१९७८; धारक ओइ पार-दीर्घ कविता-१९९९ प्रकाशित।
गजल
पढबाक मोन होइए, लिखबाक मोन होइए
किछु ने किछु सदिखन सिखबाक मोन होइए
अन्हड़ जे रातिखन एलै, सभ गाछ डोलि गेलै
टिकुला कतेक खसलै बिछबाक मोन होइए
सासुर इनार होइए आ डोल थिकहुँ हमहूँ
किछु ने किछु एखनहुँ झिकबाक मोन होइए
अहाँ आबि जे रहल छी सुनिकऽ बताह भेलहुँ
गोबरसँ आइ आंगन निपबाक मोन होइए
दुइ ठोर थीक अथवा तिलकोर केर तड़ुआ
होइत अछि लाज लेकिन चिखबाक मोन होइए
कोनो ऑफिसक चक्कर लगबऽ ने पड़ै ककरो
ई बीया विचार-क्रान्तिक छिटबाक मोन होइए
आजादीक लेल एखनहुँ संघर्ष अछि जरूरी
व्यर्थ गेल सभ मांगब छिनबाक मोन होइए
Posted by Gajendra at 8:45 AM 0 comments
Labels: जगदीश चन्द्र ठाकुर “अनिल”
Subscribe to: Posts (Atom)


text:
छोट-छीन गाम छतौनी। तीनिये जातिक लोक गाममे। साइये घरक बसतियो। छेहा बोनिहारक
गाम। ओना पास-परोसक गामक लोक छतौनीकेँ प्रतिष्ठित गाम नहि बुझैत। किऐक तँ ओइ गाम
सबहक लोकक विचारे प्रतिष्ठित गाम ओ होइत जहिमे छत्तीसो जातिक लोक बसैत। जइसँ समाजक
सभ तरहक जरुरतक पूर्ति गामेमे होइत। मुदा से छतौनीमे नहि। तेँ छतौनी जमाबंदी गाम भऽ
सकैत अछि
, प्रतिष्ठित नहि। मुदा
ऐ विचारकेँ छतौनीक लोक मानै लए तैयारे नहि। छतौनीक लोकक कहब जे जहियासँ हमर गाम
बनल तहियासँ
ने कहियो अपनामे झगड़ा-झंझट भेल आ ने मारि-पीट। जइसँ ने कहियो कियो कोट-कचहरी देखलक
आ ने थाना-बहाना। ततबे नहि
, तीनि
जातिक लोक रहितौं सभ मिलि एकठाम बैसि खेबो-पीबो करै छी आ तीन जातिक तीनू
देवस्थानोमे पूजो-पाठ आ परसादियो खाइ छी। सभ जातिक लोक संगे-संग कमेबो करै छी आ
एक-दोसराकेँ
, मौका-मुसीबत
पड़लापर
, संगो पूरै छी। आन-आन
गामबला हमरा गामकेँ अहि दुआरे गाम नै मानैए जे ओ सभ बहरवैया छी आ हमरा सबहक पूर्वज
अदौसँ रहल अछि।
छतौनीक वासी सभ दिनसँ बोनिहारे नहि रहल अछि। पहिने ओकरो सभकेँ
अपन-अपन खेत-पथार छलै। खेत-पथार गेलै केना? ऐ संबंधमे छतौनीक बूढ़-पुरान लोकक कहब छन्हि जे
हमरा सबहक पूर्बज, रौदीक चलैत,
खेतक बाकी मालगुजारी राज दरभंगाकेँ
समएपर नहि दऽ सकलनि, तेहिसँ ओ
सभ जमीन निलाम कऽ अबधिया, छपरिया
हाथे बेचि लेलक। हमरा सबहक जमीनक मलिकाना हक खतम भऽ गेल। ओ अबधियो आ छपरियो राजमे
नोकरी करैत छल जे ऐ इलाकामे आबि जमीनो हथिया लेलक आ मुखियो सरपंच बनि मेनजनी करैत अछि। मुदा
एकटा चलाकी ओ सभ जरुर केलक जे जेना अंग्रेज आबि सत्ता हथिऔलक तेना चलि नहि गेल,
बल्कि मुगल जकाँ बसि गेल।
जहियासँ देश अजाद भेल आ सत्ताले भोट-भाँट शुरू भेल,
तहियासँ ने एक्कोटा कोनो पार्टीक नेता
भोट मंगैले ऐ गाम आएल आ ने एक्को बेरि गौआँ भोट खसोलक। किएक तँ आइ धरि ऐ गाममे
भोटक बूथ बनबे ने कएल। तेँ नेतो किअए आओत? गाममे ने चरिपहिया गाड़ी चलैक रास्ता छै आ ने
सार्वजनिक जगह स्कूल, अस्पताल।
जइठाम भाषण-भुषण हएत। जइ गाममे छतौनीक बूथ बनैत ओइ गामक लोक सभ छतौनियोक भोट खसा
लैत। छतौनीक लोकक जिनगियो छोट। ने पढ़ै-लिखैक झंझट, ने चोर-चहारक झंझट, ने रोग-व्याधिक झंझट। किएक तँ गामक सभ बुझैत जे
जेकरा कपारमे विद्या लिखल रहत ओ डूबियो-मरि कऽ पढ़िये लेत। चोर-चहार एबे कथीले करत।
रोग-बियाधिक लेल पूजो-पाठ आ झाड़ो-फूक अछिये। तहूसँ पैघ बात जे, जे ऐ धरतीपर रहैले
आएल अछि ओ जीबे करत। पानि, पाथर,
ठनका ओकर की बिगाड़ि लेतै। आ जे नञि
रहैबला अछि ओकरा फूलोक गाछपर साँप काटि लेतै आ मरि जाएत। तेँ
की, छतौनीबलाकेँ भगवानपर बिसवास नै छै? जरुर छै। जँ से नञि रहितै तँ देवस्थानमे सालमे एक बेर एत्ते धुमधामसँ पूजा
किअए करै अए? उपास किअए करैए?
दसनमो स्थान -देवस्थान- आ अपनो-अपनो
घरमे गोसाउनिक पीड़ी किअए बनौने अछि? साले-साल कामौर लऽ कऽ बैजनाथ किअए जाइए?
सभ अभाव रहितौं छतौनीक लोक हँसी-खुशीसँ जीवन बितबैत
अछि। अगर जँ कियो गाममे मरैत वा साँप-ताँप कटैत वा आगि-छाइ लगैत तँ सभ कियो
दासो-दास भऽ लगि जाइत। पचास बर्खक मरनी सेहो तहिमे सँ एक। जे अपना आँखिसँ अपन पति,
बेटा आ पुतोहुकेँ गाछक तरमे खून बोकरि
कऽ मरैत देखने। आइ बेचारी पाँच बर्खक पोता आ आठ बर्खक पोतीक बीच आशाक संग जीबि रहल
अछि। कारी झामर एक हड्डा देह, ताड़-खजुरपर बनाओल चिड़ैक खोंता जकाँ केश, आंगुर भरि-भरिक पीअर दाँत, फुटल घैलीक कनखा जकाँ नाक, गाइयक आँखि जकाँ बड़का-बड़का आँखि, साइयो चेफड़ी लागल साड़ी, दुरंगमनिया आंगी फटलाक बाद कहियो देहमे
आंगीक नसीब नहि भेल, बिना
साया-डेढ़ियाक साड़ी पहिरने। यएह छी मरनी।
चारि साल पहिने सुबध, मनोहर आ तौनकी धान रोपए बाध गेल। जाधरि तौनकीकेँ
दोसर सन्तान नहि भेल ताधरि मरनिये पति सुबध आ बेटा मनोहरक संग काज करए जाइत।
धनरोपनी, धनकटनी, कमठाउन, रब्बी-राइ उखारै-काटैले संगे जाइत। पुतोहु –तौनकी-
अंगनाक काज सम्हारैत। मुदा जखन दूटा पोता-पोती भेलै तहियासँ मरनी अंगनाक काज
सम्हारए लागलि। अंगनोमे कम काज नहि। भानस-भात करब, पोता-पोती खेलाएब, खूँटा परक बाछीक सेवा करब। आने परिवार जकाँ मरनियोक
परिवार भरल-पूरल।
दस आँटीक जोड़ा तीन-तीन जोड़ा बीआ उखाड़ि सुबध आ मनोहर
पटैपर टंगलक आ राड़ीक जुन्ना बना तौनकी बीआक बोझ बान्हि माथपर लऽ कदबा खेत पहुँचल।
कदबा एक दिन पहिने गिरहत करा देने। तेँ तीनू गोटेक मनमे खुशी होइत जे सबेर-सकाल
रोपि कऽ चलि जाएब। आन दिन कदबे दुआरे अबेर भऽ जाइ छलै। मने-मन सुबध सोचैत जे बेरु
पहर अपनो जे कट्ठा भरिक खेत अछि ओहो सभ तूर मिलि कऽ हाथे-पाथे रोपि लेब। कदबामे
बीआ रखि सुबध आड़िपर बैसि, तमाकुल
चुनबए लगल। मनोहर आ तौनकी खेतमे बीआ पसारए लगल। सौंसे खेत बीओ पसरि गेलै आ सुवधो
तमाकुल खा लेलक। तीनू गोटे एक-एक आँटी खोलि खुज्जा पसारि एक-एक खुज्जा रोपैले वामा
हाथमे रखलक। आड़िक कात पछिमसँ तौनकी बीचमे मनोहर आ पूबसँ सुवध पाहि धेलक। एक पाँति
रोपि दोसर धेलक आकि पूब दिस एक चिड़की मेघ उठैत देखलक। मेघक छोट टुकड़ी देखि केकरो
मनमे पानिक शंका नै उठलै। कने-कने सिहकी सेहो चलए लगलै। जहिना-जहिना हवा तेज होइत
जाइत, तहिना-तहिना करिया मेघक टुकड़ी सेहो उधिया-उधिया उपर चढ़ए लगलै। उपर चढ़ि-चढ़ि ओ
टुकड़ी एक-दोसरमे मिलए लगल। मुदा पछिम दिस रौद उगलै। कनिये कालक बाद सुरुज झपा गेल।
हबो तेज हुअए लगलै। बिजलोका चमकए लगलै। बुन्दा-बुन्दी पानि पड़ए लगलै। जते मेघ सघन
होइत जाइत तते पानियोक बुन्न जोर पकड़ैत। संगे बिजलोको बेसिआइल जाइत। घन-घनौआ बरखा
हुअए लगल। पानिमे भीजै दुआरे तीनू गोरे दौड़ि कऽ आमक गाछ लग पहुँचल। खेतसँ बीघे भरि
हटि कऽ आमक गाछ। खूब झमटगर। चारि हाथ उपरेमे दू फेंड़ भऽ गेल। सरही आम। गाछक
पँजरेमे पछिमसँ तौनकी बैसलि आ पूबसँ सुवध आ मनोहर। तौनकी साड़ी ओढ़ि दुनू हाथक
मुट्ठी बान्हि काँखमे लऽ लेलक। मुदा सुवधो आ मनोहरो छुच्छे देहे। गमछाक मुरेठा
बान्हि लेलक। मुदा तैयो जाड़े दुनू बापूत थर-थर कपैत। नमहर-नमहर बुन्न सेहो
देहपर खसै। सौंसे देहक रुइयाँ भुलकि कऽ ठाढ़ भऽ गेलै। मुदा की करत? कोनो उपाए नहि। पछिमो मेघ पकड़ि बरिसए लगल। जइसँ
दूर-दूर धरि बरखा हुअए लगलै। रहि-रहि कऽ मेघो गरजै आ बिजलोको चमकै। एक बेर खूब जोरसँ बिजलोका चमकलै। मुदा
आन बेरक चमकलहासँ बिजलोकाक रंग बदलल। आन बेर पिरौंछ इजोत होइत जखनि कि ऐ बेर लाल
टुह-टुह। दुरकाल समए देखि तौनकी मने-मन खौंझा भगवानकेँ कोसैत जे कोनो काजक समए होइ
छै। अखन पानिक कोन काज छै। जहिना तगतगर लोक सदिखन बलउमकी करैत अछि तहिना ई
टिकजरौना इन्द्रो भगवान करैए। अनेरे काजकेँ बरदा जाड़े कठुुअबैए। लोक सभ कहै छै जे
देवता-पितरकेँ बड़का-बड़का आँखि होइ छै जे एक्के ठीन बैसल-बैसल सगरे दुनियाँ देखैए।
से आँखि अखन कतऽ चलि गेलै। देवियो-देवता गरीबे-गुरबाकेँ जान मारै पाछू लागल रहै
अए। जन-बोनिहारक काज करैक दू उखड़ाहा होइए। भिनसुरका आ दुपहरिया। भिनसुरका उखड़ाहामे
जँ एगारहो बजे पानि भेल वा कोनो बाधा भेल तँ गिरहत थोड़े बोइन देत। अगर जँ जलखै भऽ
गेल रहलै तँ बड़बढ़िया नञि तँ जलखैइयो पार। यएह तँ ऐठामक चलनि छै। ई टिकजरुआ भगवान
गिरहतेकेँ मदति करै छै।
जाड़सँ कपैत सुवध मनोहरकेँ कहलक- “बौआ, सोचै छलौं जे आन दिन रोपैन करैमे अबेर भऽ
जाइ छलै जइसँ अपन काज नञि सम्हरै छलै मुदा आइ सबेरे-सकाल रोपैन होइत तँ अपनो बाड़ीक खेत
रोपि लइतौं। से सभ भंगठि गेल। कखैन पानि छुटत कखैन नै सेहो ठीक नहि। दुनू बापूत गप-सप्प करिते छल
आकि तड़-तड़ा कऽ ठनका ओइ गाछपर खसल। जइठीनसँ दुनू डारि फुटल छलै तकरा चिड़ैत माटिमे
चलि गेल। चिड़ा कऽ गाछ दुनू भाग खसल। एक फँाकक तरमे तौनकी आ दोसर फाँकक तरमे दुनू
बापूत पड़ि गेल।
पानि छुटल। सौंसे गाममे हल्ला हुअए लगलै जे बाधमे जे
आमक गाछ छलै से खसि पड़लै। भरिसक ओहीपर ठनका खसलै। एक्के-दुइये लोक देखैले जाइ लगल।
कातेमे ठाढ़ भऽ भऽ लोक देखैत। गाछोपर आ गाछक निच्चोमे जमीनोपर तते घोरन पसरि गेलै
जे लोक गाछक भीर जाइक हिम्मते ने करैत। मुदा जीवठ बान्हि करिया गाछक जड़ि देखै बढ़ल। घोरन
तँ खूब कटै मुदा तैयो हिम्मत कऽ करिया जड़ि लग पहुँचल। ठनकाक आगिक चेन्ह ओहिना दुनू फाँकमे
छल। जड़ि लग ठाढ़ भऽ ओ हिया-हिया देखए लगल। देखैत-देखैत मनोहरक टाँगपर नजरि पड़लै।
टाँगपर नजरि पड़िते हल्ला करए लगल जे एक गोरे तरमे पिचाइल अछि। दौड़ि कऽ अबै जाइ जा,
एकरा बहार करह? करियाक बात
सुनि चारु भरसँ लोक बढ़ल। देखैत-देखैत तीनू गोरेपर नजरि पड़लै। हल्ला करैत करिया
कुड़हरि अनए घरपर दौगल। तीनू खून बोकरि-बोकरि मरल। मुदा तैयो सभ बचा-बचा कऽ डारि
काटए लगल। डारि काटि सील उनटौलक तँ तीनू थकुचा-थकुचा भेल। पहिने तँ कियो नै
चिन्हलक, किऐक तँ तीनू बेदरंग
भऽ गेल। मुदा भाँज लगौलापर पता चललै जे दुनू बापूत सुवध कक्का छी आ पुतोहु छिऐ।
अखन धरि मरनी, अंगनेमे दुनू बच्चाकेँ खेलबैत। गौरिया आबि कऽ कहलकै- “दादी तोरे अंगनाक सभ, गाछक
तरमे दबि कऽ मरि गेलौ।”
गौरियाक बात सुनिते मरनी अचेेत भऽ खसि पड़ल। दुनू
बच्चा सेहो चिचियाए लगलै। मरनीकेँ अचेत देखि अलोधनी मुँहपर पानि छीटि बिअनि हौँकए
लागलि। कनिये कालक बाद होश भेलै। होशमे अबिते मरनी फेर बपहारि कटए लगल।
बच्चाकेँ कोरामे लऽ मरनीक संग अलोधनी देखैले बिदा भेल।
गाछ लग पहुँचते तीनू गोरेकेँ मुइल देखि मरनी ओंघरनियाँ कटए लागलि। ओंघरनियाँ कटैत देखि करिया
पजिया कऽ पकड़ि मरनीकेँ कात लऽ गेल। मरनीक दशा देखि सभ सांत्वना दिअए लगल। मुदा
मरनीक करेज थीरे ने रहै। विचित्र स्थितिमे पड़ल। एक दिस परिवारकेँ नाश होइत देखए तँ
दोसर दिस दुनू बच्चाक मुँह देखि कनी-मनी आशा मनमे जगै।
चारि साल पहिलुका नहि, आब नव मरनीक जन्म भेल। जहिना आगिमे तपैसँ पहिने
सोनाक जे रंग रहैत तपलापर जहिना चमकि उठैत तहिना। ओना समाजोक बेवहार जे पहिलुका
छलै अहूमे बदलाव एलै। कियो खाइक बौस दऽ जाइत तँ कियो बच्चो आ मरनियो लए
नुआ-बस्तर। जखन केकरो भाँजमे कोनो काज अबै तँ ओ मरनियोकेँ संग कऽ लैत। जहिना
परिवारमे बूढ़ आ बच्चाक प्रति जे सिनेह होइत, ओहने सिनेह मरनीक प्रति समाजोक बीच हुअए लगलै। अपनो
जीबैक आशा आ बच्चोक, मरनीकेँ
नव स्फूर्ति पैदा केलक। एते दिन मरनीक हाथमे पुरने खेतीक औजार टा रहै छलै ओ आब बढ़ि
कऽ दोबर भऽ गेल। हँसुआ, खुरपी,
टेंगारी, कोदारिक संग-संग हथौरी, गैंचा सेहो आबि गेलै।
समए आगू बढ़ल। देशक विकासक गति सेहो, बहुत तेज नहि मुदा किछु गति तँ जरुर पकड़लक।
गाम-गाममे बान्ह-सड़क, पुल-पुलिया,
स्कूल, अस्पताल सेहो बनए लगल। जइसँ खेतिहर बोनिहारक सेहो
काज बढ़ल। मरनियो छिट्टामे माटि उघब, पजेबा उघब, गिट्टी फोड़ब,
सुरखी कुटब सीखि लेलक। जइसँ बेकारी
मेटाएल। रोज कमेनाइ रोज खेनाइ धरि गरीबो पहुँचि गेल। भलहिं जिनगीमे बहुत अधिक
उन्नति नञि एलै मुदा जीबैक आशा जरुर जगलै। मुदा ई सभ काज छतौनीमे नहि, पास-पड़ोसक आन-आन गाममे हुअए लगलै। जइमे
छतौनियोक बोनिहार सभ काज करए लगल।
छतौनियोक दिन घुरलै। सात किलोमीटर पक्की पीच सड़क जे एन.एच.सँ लऽ कऽ
रेलवे स्टेशनकेँ जोड़ैत, छतौनिये
होइत बनैक शुरू भेल। जहियेसँ “प्रधानमंत्री ग्राम सड़क योजनाक” छतौनी होइत बनैक चरचा भेल तहियेसँ छतौनीक लोकक
मनमे खुशी अबए लगलै। गामक लोकक तँ ओहन दशा नहि जे बस, ट्रक कीनैक विचार करैत। मुदा तैयो एते बात जरुर एलै
जे बरसातमे जे घरसँ बहराएब कठिन छलै ओ आब नै रहतै। किछु गोटेक मनमे ई बात जरुर
होइत जे एते दिन बिना जूत्तो-चप्पलक काज चलैत छल, से आब नै चलत। आड़ि-धुर माटिपर चललासँ, बेसीसँ बेसी काँट-कुश गरैत छल मुदा पीच भेने
शीशाक टुकड़ी, लोहाक टुकड़ी सेहो
गरत। जइसँ पएरक नोकसान बेसी हएत। मुदा फेर मनमे अबै जे एते दिन कम आमदनी रहने
जुत्ता-चप्पल नै कीनि पबै छलौं से आब नै हएत। नञि बेसी तँ एक्को जोड़ा जरुरे कीनि
लेब। जैसँ पएरमे बेमाइयो ने फटत।
प्रधानमंत्री योजनाक सड़क बनए लगल। मुदा जते आशा बोनिहार
सभकेँ छलै तते नै भेलै। किएक तँ माटिक काज शुरू होइते रंग-बिरंगक गाड़ी सभ पहुँचए
लगल। जे माटिक काज बोनिहार करैत ओ ट्रेक्टर करए लगल। ओना काजक गति तेज रहै मुदा
बोनिहारक बेकारी बरकरारे रहलै। सड़कपर माटि पड़िते रौलर आबि सरियाबए लगल।
खेनाइ-पीनाइ छोड़ि धियो-पुतो आ जनिजातियो भरि-भरि दिन देखते रहैत। ओना बूढ़ो-पुरान
देखैत मुदा घरक चिन्ता खीचि कऽ काज दिस लऽ जाइत। पनरहे दिनमे सातो किलोमीटर सड़कपर
माटिक काज सम्पन्न भऽ गेलै। एकदम चिक्कन, उज्जड़ धप-धप। घर एते ऊँच सड़क बनि गेल।
माटिक सड़क बनिते बड़का-बड़का ट्रक चिमनीसँ ईटा खसबए
लगल। ऐँह, अजीब-अजीब ट्रको सभ।
एते दिन छह-पहिये ट्रक टा गामक लोक देखने मुदा ऐ सड़कक बनने दस पहियासँ लऽ कऽ
अट्ठारह पहियाबला ट्रक सभकेँ सेहो देखलक। तीनिये दिनमे सातो किलोमीटरक ईंटा खसा
देलक। मुदा ईंटा पसारैक काज तँ इंजन नहि करत। ओ तँ लोके करत। मुदा ओहिक लेल तँ
अनुभवी माने एक्सपर्ट लोकक जरुरत हएत। जे छतौनीमे नहि। तेँ बाहरेसँ अनुभवी मिसतिरी आओत! मुदा तेहेन
बड़का ठीकेदार सड़क बनबैत जे अनेको सड़कक काज एक संग चलबैत। एक्के दिन तते अनुभवी
मिसतिरी ईंटा पसारै लऽ आएल जे सभकेँ बूझि पड़लै जे दुइये दिनमे सातो किलोमीटर ईंटा
पसारि देत। मुदा ईंटा उघैले तँ मजदूर चाहिऐ। पहिले दिन छतौनीक बोनिहारकेँ काज
भेटलै। ईंटा पसरए लगल। धुरझाड़ काज चलए लगल। छतौनीक सभ बोनिहार खुशीसँ काज करए लगल।
तइ बीच ईंटापर पसारैले फुटलाहा ईंटा ट्रकसँ अाबए लगल। दोहरी काज देखि छतौनीक
बोनिहारक मन खुशीसँ नाचए लगल। किएक तँ गिट्टी फोड़ैले गामेक बोनिहारकेँ काज भेटतै।
मुदा ठीकेदारक मुनसी, अपने
खाइ-पीबै दुआरे सस्ते दरसँ गिट्टी फोड़ैक रेट लगा देलक। एक ट्रेक्टर पजेबा फोड़ैक दर साठिये
रुपैया दैले तैयार भेल। एक-दू दिन तँ बोनिहार लोक गिट्टी फोड़ब बन्न केलक मुदा पेटक आगि मजबुरन
सभकेँ लऽ गेलै। मरनी सेहो गिट्टी फोड़ैए लागलि। एक ट्रेक्टर गिट्टी फोड़ैमे
बेचारीकेँ चारि दिन लगैत। मुदा की करैत?
ऐ सड़कसँ पहिने जे सड़क बनै ओ रिआइत-खिआइत रहि जाइ। माटिक काज भेलापर
साल-दू साल ईंटा बैसैमे लगै। जइसँ माटि ढहि-ढ़ूहि कऽ उबड़-खाबड़ बनि जाए। बड़का-बड़का
खाधि सड़कपर बनि जाइ। तहूमे तीन नंबर पजेबा फूटि-भाँगि कऽ गरदा बनि जाइत। गामक
धियो-पुतो उठा-उठा खेत-पथारमे फेकि दैत। कोठीक गोरा बनबैले स्त्रीगण सभ निकहा ईंटा
उठा-उठा लऽ जाइत। मुदा ऐबेर से नै हएत। दुइये मासमे सड़क बनबैक शर्त ठीकेदारकेँ
अछि। जाबे बरखा खसत-खसत ताबे सड़क बनि जएबाक छैक। पचास बर्खक मरनी जे देखैमे झुनकुट
बूढ़ि बूझि पड़ैत। सौंसे देहक हड्डी झक-झक करैत। खपटा जकाँ मुँह। खैनी खाइत-खाइत
अगिला चारु दाँत टुटल। गांगी-जमुनी केश हवामे फहराइत। तहूमे सड़कक गरदासँ सभ दिन
नहाइत। मुदा तइओ मरनी अपन आँखि बचैने रहैत। जखन पुरबा हवा बहै तँ पछिम मुँहे घुरि
कऽ गिट्टी फोड़ैए लगैत आ जखन पछवा बहए लगैत तँ पूब मुँहे घुरि जाइत। बीच-बीचमे
सुसताइयो लैत आ खैनियो खा लैत। मुदा तैयो ओकर मुँह कखनो मलिन नै होए। किएक तँ
हृदएमे अदम्य साहस आ मनमे असीम बिसवास सदिखन बनल रहैत। तेँ सदिखन हँसिते रहए।
भिनसुरके उखड़ाहा। करीब नअ बजैत। पूब मुँहे घुरि मरनी
गिट्टी फोडै़त। तइ बीच पच्चीस-तीस बर्खक सुगिया माथ उघारने, छपुआ बनारसी साड़ी आ ओही रंगक आंगी पहिरने,
घुमौआ केश सीटि जुट्टी लटकौने,
ऐँड़ीदार चमड़ौ-चप्पल आ मोजा लगौने,
मुँहमे सौ नम्बर पत्ती देल पान खेने,
डोलचीमे नूनक पौकेट, कड़ू तेलक शीशी, मसल्लाक पुड़िया आ साबुन रखि हाथमे लटकौने आबि कऽ मरनीक लग ठाढ़
भऽ गेल। मरनीक मेहनत आ बगए देखि दिल खोलि मने-मन हँसए लागल। मरनी गिट्टी फोड़ैमे
मस्त। किएक किम्हरो ताकत! सुगियाक हृदएक खुशी मुँहसँ हँसी
होइत निकलए चाहैत। मुदा मुँहक पानक पीत ठोरक फाटककेँ बन्न केने। तेँ
पानक पीत फेकब सुगियाकेँ जरुरी भेलै। जइ पजेबाक ढेरीपर बैसि मरनी गिट्टी बनबैत
ओइ ढेरीपर सुगिया भरि मुँहक पीत फेकि
देलक। पीतक दू-चारि बुन्न मरनीक
देहोपर पड़लै। देहपर पड़िते ओ उनटि कऽ तकलक। टटका पीत चक-चक
करैत। कनडेरिये आँखिये मरनी सुगियाक मुँह दिस तकलक। सुगियाकेँ पान
चिबबैत देखि मरनीक मनमे आगि पजड़ि गेलै। पजेबाक ढेरी देखलक। सौंसे
थूक पड़ल। मने-मन सोचलक जे आब केना गिट्टी फोरब। ढ़ेरियो आ देहो अँइठ कऽ देलक।
आँखि गुड़ारि कऽ मरनी सुगियाकेँ कहलक- “गै रनडिया,
तोरा सुझलौ नै जे ढेरीपर थूक फेकलेँ?”
गरीब मरनीक कटाह बात सुनि सुगिया तमकि कऽ उत्तर
देलक- “तोरे बान्ह छिऔ जे हम थूक नै फेकब।”
सुगियाक बोलकेँ दबैत मरनी बाजलि- “एतेटा बान्ह छै,
तइमे तोरा कतौ थूक फेकैक जगह नै
भेटिलौ जे ऐठाम फेकलेँ।”
सुगिया- “जदी एतै फेकलिऐ तँ तू हमर की करमे?”
मरनी- “की करबौ। आँइ गै निरलज्जी, तोरा लाज होइ छौ जे सात पुरखाकेँ नाक-कान
कटौलही। जेहने कुल-खनदान रहतौ तेहने ने चाइल चलमे।”
सुगिया- “अपन देह-दशा नै देखै छीही?”
मरनी- “की देखबै। ई देह बोनिहारनिक छिऐ। तोरा जकाँ
की हम कहियो बमैबला छौड़ा सेने तँ कहियो डिल्लीबला छौड़ा सेने बौआइ छी। एक चुरुक
पानिमे डूमि कऽ मरि जो। तीमन चिक्खी नहितन। जहिना सात घरक तीमन चिक्खै छैँ तहिना
सातटा मुनसा देखै छैँ। हमर पड़तर सातो जिनगीमे हेतौ। जेकरा संगे बाप हाथ पकड़ा देलक,
सहि-मरि कऽ तै घरमे छी। छुछुनरि कहीं
कऽ। आगि लगा ले ऐ फुललाहा देहमे।”
मरनीक बातसँ सुगिया सहमि गेलि। मनमे डर पैसि गेलै जे
हो न हो कहीं मारबो ने कराए। मुँह सकुचबैत, मूड़ी गोति बिदा भेल। सुगियाकेँ जाइत देखि मरनी साड़ीक
खूँटसँ तमाकुल-चून निकालि चुनबए लागलि। मुदा तैयो मन असथिर नञि भेलै। मूड़ी उठा-उठा
सुगियो दिस देखै आ मने-मन बजबो करए “देह केहेन सीटने अछि, उढ़ढ़ी। जेना रजा-महराजाक बोहू हुअए। हाथ-पएरमे लुलही
पकड़ने छन्हि जे कमा कऽ खेतीह। जेहने छुछुनरि छौरा सभ तेहने छौरी सभ।”
तमाकू खा मरनी ईंटा फोडै़ले घुमल आकि दादी-दादी करैत
पोता दौगल आबि दुनू हाथे दुनू जाँघ पकड़ि ठाढ़ भऽ गेल। पाछूसँ पोतियो एलै। पोताकेँ कोरामे
उठा मुँहमे चुम्मा लऽ पोतीकेँ कहलक- “दाइ, बौआकेँ रोटी नै देलही। दुनू गोरे चलि जाउ, मोरामे रोटी रखने छी, लऽ कऽ दुनू गोरे खाए लेब। हम अखन काज करै छी।
कनीकालमे आबि कऽ भानस करब।”
पोता-पोती, आंगन दिस बिदा भेल। पूब मुँहे घुरि कऽ मरनी गिट्टी फोड़ए
लगल। चारिटा बन्दूकधारी बड्डी-गार्डक संग सड़कक ठीकेदार उत्तरसँ दछिन
मुँहे सड़क देखैत जाइत। आगू-आगू ठीकेदार पाछू-पाछू बन्दूकधारी। ठिकेदारक नजरि
मरनीपर पड़ल। मरनीपर नजरि पड़िते ठिकेदारक डेग छोट-छोट हुअए लगल। ठिकेदारक आँखि
मरनीपर अॅटकि गेल। डेग तँ आगू मुँहे बढ़बैत मुदा आँखिक
ज्योति हृदएमे ढुिक कऽ हृदएकेँ हड़बड़बै लगलै। मनमे अन्हर-तूफान उठए
लगलै। जइसँ मने-मन विचारए लगल जे जेकरा कमाइपर हमरा चारिटा बड्डी गार्ड अछि,
करोड़ो-अरबोक आमदनी अछि, तेकर ई दशा छैक। ओ तँ हमर ओहन समांग अछि जे
कमासुत अछि, ओहन तँ नहि जे ऐश-मौजक जिनगी बना कमेलहे सम्पत्तिकेँ
भोगैत अछि। मुदा अँटकल नहि। आगू मुँहे बढ़िते रहल। किछु दूर आगू
बढ़लापर जेना मरनीक आत्मा आगूसँ रोकि देलकै। बिचहि सड़कपर ओ ठीकेदार ठाढ़ भऽ गेल। ठाढ़
भऽ एकटा सिपाहीकेँ कहलक- “ओइ गिट्टी फोड़िनिहारिकेँ कने बजौने आउ?”
ठीकेदारक बात सुनि एकटा सिपाही मरनी दिस बढ़ल। मरनी
लग जा ओइ सिपाहीकेँ कहलक- “मालिक बजबै छथुन। से कने चल?”
गिट्टी फोड़ब छोड़ि मरनी उनटि कऽ सिपाही दिस तकलक।
सिपाहीकेँ देखि मने-मन सोचै लगल जे ने हम कोनो मेमलामे फँसल छी आ ने कोनो बैंकक
करजा नेने छिऐ, तखैन किअए हमरा
सिपाही बजबए आएल। मन सक्कत कऽ कऽ कहलक- “तूँ नै देखै छहक जे अखन हम काज करै छी।
जेकर बोइन लेबै ओकर काज नै करबै। अखन जा। काजक बेरि उनहि जेतै तब ऐबह।”
मरनीक बात ठीकेदारो आ सिपाहियो सुनैत। एक-दोसरकेँ
देखि आँखि निच्चाँ कऽ लिअए। मुदा ठीकेदारक मन पीपरक पात जकाँ डोलैत। कखनो मरनीक
इमानदारीपर मन नचैत तँ कखनो ओकर अवस्थापर। जइ देशक श्रमिक एते श्रममे बिसवास करैत
अछि ओइ देशक विकास जँ बाधित अछि तँ जरुर कतौ नै कतौ संचालनकर्ताक बेइमानी छैक। ई
बात मनमे अबिते ठीकेदार अपना दिस घुरि कऽ तकलक, तँ अपन दोख सामने आबि ठाढ़ भऽ गेलै।
सिपाही कड़कि कऽ मरनीकेँ कहलक- “नञि जेबही तँ पकड़ि कऽ
लऽ
जेबौ?”
सिपाहीक गर्म बोली सुनि मरनी कहलक- “तोहर हम कोनो
करजा खेने छिअह जे पकड़िकेँ लऽ जेबह। अपन सुखलो हड्डीकेँ धुनै छी, खाइ छी।”
मरनीक बात सुनि सिपाहियोक मन उनटए-पुनटए लगलै। एक दिस
मालिकक आदेश दोसर दिस मरनीक विचार। आखिर, एहेन लोकक बीच एहेन सक्कत विचार अबैक कारण की छै? अनका देखै छिऐ जे सिर्फ सिपाहीक बरदी देखि डरा जाइत
अछि, भलहिं ओ सरकारक सिपाही
नहियो रहए। मुदा हमरा तँ सभ कुछ अछि तैयो ऐ बुढ़ियाकेँ डर नै होइ छै। फेर मनमे एलै
जे हम किछु छी तँ नोकर छी मुदा ई किछु अछि तँ स्वतंत्र बोनिहारिन। स्वतंत्र
देशक स्वतंत्र श्रमिक। जे देशक आधार छी। आखिर देश तँ एकरो सबहक छिऐ।
सिपाहीकेँ ठाढ़ देखि ठीकेदारे पाछू ससरि कऽ मरनी लग
आएल। मरनियो सभकेँ देखैत आ मरनियोकेँ सभ। ठीकेदार मरनीक आँखि देखैत। आँखिमे सुरुजक रोशनी जकाँ
प्रखर ज्योति। ललाटसँ आत्म-विश्वास छिटकैत। मधुर स्वरमे ठीकेदार पुछलक- “चाची,
अहाँक परिवारमे के सभ छथि?”
ठिकेदारक प्रश्न सुनि मरनीक आँखिमे नोर अबए लगलै। मन
पड़ि गेलै अपन पति, बेटा आ
पुतोहुक मृत्यु। टघरैत नोरकेँ आँचरसँ पोछि बाजलि- “बौआ, हमर घरबला, बेटा आ पुतोहु ठनकामे मरि गेल। अपने छी आ पिलुआ जकाँ दूटा पोता-पोती अछि।”
ठिकेदार- “बच्चा सभ स्कूलो जाइए?”
नै। एक तँ गाममे इस्कूल नै छै। तहूमे पहिने गरीब लोकक
धिया-पुताकेँ पेट भरतै तब ने जाएत। ने भरि पेट अन्न होइ छै आ ने भरि देह वस्त्र,
ने रहैक घर छै, तखन इस्कूल कना जाएत।”
मरनीक बात सुनि ठीकेदार सहमि गेल। मने-मन सोचए लगल
जे आँखिक सोझमे देखै छिऐ ओ झूठ केना भऽ सकैत अछि। एत्ते भारी काज केनिहारक
देहपर कारी खट-खट कपड़ा छै, तोहूमे
सइयो चेफड़ी लागल छै, काज करै
जोकर उमेर नै छै, तैपर एते
भारी हथौरी पजेबापर पटकैत अछि। ठिकेदारक मन दहलि गेलै। जहिना अकास आ पृथ्वीक बीच
क्षितिज अछि, जइ ठाम जा
चिड़ै-चुनमुनी लसकि जाइत अछि, तहिना
ठीकेदारक मन सुख-दुखक बीच लसकि गेल। जेना सभ कुछ मनक हरा गेलै। शून्न भऽ गेलै। ने
आगूक बाट सूझै आ ने पाछुक। मरनीसँ आगू की पूछब से मनमे रहबे ने केलै। साहस बटोरि
पुछलक- “भरि दिनमे कते रुपैया कमाइ छी?” ठिकेदारक प्रश्न सुनि मरनीक मनमे झड़क उठलै। बाजलि- “कते कमाएब! जेहने बैमान
सरकार अछि तेहने ओकर मनसी छै। चारि दिनमे एकटा पजेबाक ढेरी फोड़ै छी तँ तीन-बीस
रुपैया दैए। ऐ सँ तीन तूरक पेट भरत? भरि दिन ईंटा फोड़ैत-फोडै़त देह-हाथ दुखाइत रहैए मुदा एकटा गोटियो
कीनब से पाइ नै बँचैए।
ठिकेदारक आँखिमे नोर आबि गेलै। मनुष्यता जागि गेलै।
मुदा ई
मनुष्यता कते काल जिनगीमे अँटकतै? जिनगी तँ उनटल छै। जइमे मनुष्यता नामक कोनो दरस नहि
छैक।


text:
किछु ऊपर सँ रोज कमाबी, तखने जीयब शान सँ
काका, काकी, पिसा, पिसी, रिश्ता भेल पुरान यौ
कहुना हुनका दूर भगाबी, तखने जीयब शान सँ
सठिया गेला बूढ़ लोक सब, हुनका बातक मोल की
हुनको नवका पाठ पढ़ाबी, तखने जीयब शान सँ
सासुर अप्पन, कनिया, बच्चा, एतबे टा पर ध्यान दियऽ
बाकी सब सँ पिण्ड छोड़ाबी, तखने जीयब शान सँ
मातु-पिता केर चश्मा टूटल, कपड़ा छय सेहो फाटल
कनिया लय नित सोन गढ़ाबी, तखने जीयब शान सँ
पिछड़ल लोक बसय मिथिला मे, धिया-पुता सँ कहियो
अंगरेजी मे रीति सिखाबी, तखने जीयब शान सँ
सुमन दहेजक निन्दा करियो, बस बेटीक वियाह मे
बेटा बेर मे खूब गनाबी, तखने जीयब शान सँ


text:
पटना । मिथिला क धरती समेत पूरा देश मे एक बेर फेर मंगलदिन राति सम्मत जराउल जाएत। सम्मत क आगि मे एक बेर फेर होलिका राख हेतीह । सम्मत क छाउर संग होली शुरू होएत। 27 क भोर स होली समस्त देश मे खेलल जाएत। किछु पंडित होलिका दहन क संग संग होली क तिथि सेहो मिलान करबा मे लागल छथि, जखन कि मान्यता अछि जे सम्मत क अगिला भोर होली होइत अछि । शास्त्र क जानकार क कहब अछि जे होली क कोनो तिथि निर्धारित नहि अछि, तिथि केवल सम्मत जरेबाक होइत अछि । होली त सम्मत क आगि क शांत भेला पर स्वत: शुरू भ जाइत अछि, ओकरा कोनो तिथि स संबंध नहि अछि । आचार्य संजीव क कहब अछि जे सामान्य तौर पर सम्मत क अगिला भोर पूर्णिमा होइत अछि, मुदा अगर तिथि आगू घसकि गेल त एकर कोनो आधार नहि जे होली मनेबा लेल एक दिनक बाट ताकल जाए । दरअसल सम्म्त क चाउर स होली खेलेबाक प्रथा आब खत्म भ चुकल अछि। मिथिला समेत सब ठाम रंग स होली होइत अछि । ओना मिथिलाक पुरातन मान्या कए स्वीकार करैत बिहार क मुख्यमंत्री नीतीश कुमार सेहो 27 कए होली मनेबाक फैसला केलथि अछि। मुख्यमंत्री क सरकारी आवास एक अण्णे मार्ग मे 27 कए होली मनाउल जाएत। भोर दस बजे स दुपहरिया एक बजे तक मुख्यमंत्री आवास आम लोक लेल खुलल रहत ।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
-मोहन भारद्वाज विद्यानाथ झा विदितक चमचागिरीमे बहुत दिनसँ लागल छथि।
-विद्यानाथ झा "विदित"क निम्न कोटिक उपन्यास "विप्लवी बेसरा"क कएक पन्नाक गदगदी समीक्षा "पक्षधर" नाम्ना पत्रिकामे मोहन भारद्वाज केने रहथि, मैथिली समालोचनाक क्षेत्रमे ई एकटा कारी अध्याय अछि।
-मोहन भारद्वाज रमानाथ झा ग्रन्थावलीमे पी.सी. रायचौधुरीक रचना रमानाथ झाक नामसँ अपन सम्पादकत्वमे छपबा देलन्हि।
-हालेमे विद्यानाथ झा विदितक समधि रामदेव झाक अहिठाम माँछ-भात खा कऽ मोहन भारद्वाज भरतमिलानी केने रहथि।
-टैगोर साहित्य सम्मानमे हिनको पोथी फाइनल धरि पहुँचल रहए, मुदा एकटा गएर ब्राह्मण, गएर कर्ण कायस्थ जूरी हिनकर लिलसापर पानि फेरि देने रहथि आ पुरस्कार जगदीश प्रसाद मण्डल जीकेँ भेटि गेल छल। तकरा बाद मोहन भारद्वाज विक्षिप्त भऽ गेल रहथि।
-हालेमे चेतना समितिक मुख -पत्र घर-बाहर श्रीमान मोहन भारद्वाजकेँ साहित्य अकादेमी पुरस्कार देबा लेल फतवा जारी केने अछि। ऐ फतवा अन्तर्गत अशोक आ महेन्द्र मलंगियाकेँ सेहो साहित्य अकादेमी पुरस्कार देल जएबाक गप अछि।
-प्रबोध सम्मान लेल महेन्द्र मलंगियाक संग मिलि कऽ जे ई दुष्कर्म केने रहथि आ दुनू गोटेकेँ ओ प्राइज भेटल रहन्हि से जगत ख्यात अछि।
-मोहन भारद्वाजक जातिवादी चेहरा जगत ख्यात अछि, हिनकर असल नाम आनन्द मोहन मिश्र अछि। "विद्यापति टाइम्स" मे योगानन्द झा आ विद्यानाथ झा विदितक जमाए शंकरदेव झा (रामदेव झाक बेटा) संग मिलि कऽ जे ई सुभाष चन्द्र यादवक "बनैत बिगड़ैत" क खिलाफ अभियान शुरू केने रहथि से जगत ख्यात अछि। पहिनहियो राजकमल मोनोग्राफमे रामदेव झा आ मोहन भारद्वाज सुभाषचन्द्र यादवक पीठमे छुरा भोकने छला।
· राजकमल चौधरी: मोनोग्राफ (सुभाष चन्द्र यादव) download link
https://sites.google.com/a/videha.com/videha-pothi/Home/Rajkamal_Monograph.pdf?attredirects=0
https://docs.google.com/viewer?a=v&pid=sites&srcid=dmlkZWhhLmNvbXx2aWRlaGEtcG90aGl8Z3g6NDNiMmVhYThlOTNiMDA5Zg
·
Gangesh Gunjan राजकमल जी (विनिबंध)क प्रकरण कान मे पडल तं छल, से कतोक वर्ख भ गेलै आब| मुदा
से एहन कुरूप छैक से अहींक एहि फेस बुकिया समाद मे स्पष्ट भेलय| तें एकर
धन्यवाद अहीं कें दैत छी गजेन्द्र जी |... ओना वास्तविक तं ई जे सम्पूर्ण
पढबा सं पहिने मोन "विरक्त" भ' गेल | नै पढि भेल आगाँ ! नीक केलौहें नेट पर द'
क'| समकालीन आ आगत पीढ़ी सेहो बुझओ ई कारी-कथा! हमरा सन लोकक विडम्बना देखू
जे पूरा प्रकरण अपन अनुज- मित्र- अग्रज सं जुडल अछि| से एहन ऐतिहासिक दुर्घटना
भ' गेल अछि ! उत्तरदायी व्यक्तिगत हम कतहु सं नै | मुदा साहित्यिक पीढ़ीक
नैतिकता सं "अपराध बोध" सहबा लेल अभिशप्त छी| उपाय ?
सस्नेह,Gangesh Gunjan
-आब एतेक केलाक बादो जँ ऐ बेरुका साहित्य अकादेमी पुरस्कार मोहन भारद्वाज विद्यानाथ झा विदितक राजमे नै लऽ सकथि वा महेन्द्र मलंगियाकेँ नै दिअबा सकथि तँ से आश्चर्ये हएत।


text:
युवा मैथिल भेल पृथक मिथिला राज्य के लेल आगू ( डेल्ही जंतर - मंतर -22 मार्च से 25 मार्च - 2013)
प्रीय मैथिल,
प्रीय मैथिल,
मिथिला राज्यक लेल चारि दिनक अनशन एहि बातक घोतक अछि जे,सार्थक्ता आब एहि आंदोलन सँ जुड़ि रहल अछि। ई कोनो साधारण निर्णय नहि अछि अपितु,पांडित्य आ परीधीक आवरण तोरि आब आंदोलन अपन सार्वभौमिकताक दीश अग्रसर बुझना जाइत अछि।एहि मे कोनो शंका नहि अछि जे,दशियों सँ काबिल आ कर्मठ लोक मैथिली आ मिथिलाक आंदोलनक आधुनिक स्वरूप के संरक्षन दैत रहलाह मुदा आब एहि स्वरूप के परीधीक दायरा सँ बान्हल नहि राखल जा सकैत अछि आ तैं हम पुर्ण रूपें एहि अनशन के समर्थन करैत छी। इश्वर हुनका एहि कठिन निर्णयक काल मदद करैथि।प्रवीण जी, अहिंक पोस्ट सँ हमरा ई समाचारक ग्याँत भेल तैं हुनकर नाम जानबाक इक्षा हमरा जरूर अछि।
एहन बहुतो लोक छथि जे,सक्षम छथि मिथिलाक एतिहासिक दृष्टिपटल पर अवतरित होयबाक लेल।सूचना क्रांतिक एहि दौर मे हमरे अहाँ के हिनका आगू बढेबाक साधन तैयार करय पड़त आ तखने ओहि परीधी आ परिसीमा सँ हम एहि आंदोलन के बाहर निकालि सकैत छी।हमर मन्तव्य सँ ई तातपर्य नहि होयबाक चाही जे,कियो ओहि परीधीक निर्माणक दोषी छथि मुदा एहि काल मे सबहक सहभागिकताक जरूरत अछि आ एहि समय हम व्यापकतताक विरोधी नहि भय सकैत छी।
हम याद दियाबी जे,८ जनवरीक कमला नेहरू लाइब्रेरीक मिथिलांचल विकास सेनाक कार्यक्रम के ओहि ठामक मिडिया अधिक रास सराहना कैलन्हि अछि।ई खुशीक गप्प अछि जे मिडियो तत्पर छथि एहन तरहक आंदोलन के अमली जामा पहिरेवाक लेल। एहि मे रत्नेशवर झा जीक,मिथिला मुक्ति मोर्चाक सरोज झा जीक,प्रवीण जीक ओ सनेस जे आदित्य जीक माध्यम सँ प्रसारित भेल आ खास क हम सब सँ बेसी प्रभावित भेलहुँ आदित्य जीक नैन्ह कालक तेज आ कर्मठता सँ। आदित्य जी हमर बेटाक तुरिया छथि ओ १२वीं मे छथि मुदा हुनकर अदम्य शाहस आ विद्दुता समस्त मिथिलांचलक मष्तक के गौरवान्वित कय सकैत अछि। मुदा हमरो अहाँक कर्तव्य अछि जे एहि नव पौध के संरक्षण प्रदान करी।
हम समस्त मैथिल चाहे ओ कोनो संगठन वा संस्था सँ जुड़ल छी अपन मात्रीभूमिक रक्षार्थ आगू आयल छी। ककरो कम आ बेसी योगदान सँ जतेक एहि लड़ाई के नहि लड़ल जा सकैत अछि ताहि सँ बेसी समस्त मैथिलक समानैतिक सोच आ सम-भाव सँ। तैं हम समस्त मैथिल सँ आग्रह करब जे कवि एकांत जीक अनशन के समर्थन करी आ आदित्य जी सन मैथिल पुत्र के प्रतिभाक अवलोकन जरूर होयबाक चाही। हमरा गर्व अछि जे हम मैथिल छी आ माँ जानकी सँ ऎह कामना जे,हमर अनेको जन्म एहि मा्त्रीभूमिक सेवा मे समर्पित होयबाक प्रेरणा सँ ओत-प्रोत हो। जय मिथिला,जय मैथिली।
घर- घरमें चूल्हि जरय हर हाथके काज चाही
अप्पन सरकार हो, हमरा मिथिला राज चाही
डोम-चमार-पासवान,मुसहर-सोनार-मु
सलमान
मैथिल- अभिमान युक्त सर्वहारा समाज चाही
धर्म कर्म मर्म ज्ञान , हम बांटि देलहुं दुनियाके
पूजा पाठ अजान संग तिरहुतिया नमाज चाही
पूरब पच्छिम दलान, उत्तर दक्खिन मचानसं
देश-संसदमें गूंज हो ,जोर मैथिल आवाज चाही
------------------भास्कर झा
अप्पन सरकार हो, हमरा मिथिला राज चाही
डोम-चमार-पासवान,मुसहर-सोनार-मु
मैथिल- अभिमान युक्त सर्वहारा समाज चाही
धर्म कर्म मर्म ज्ञान , हम बांटि देलहुं दुनियाके
पूजा पाठ अजान संग तिरहुतिया नमाज चाही
पूरब पच्छिम दलान, उत्तर दक्खिन मचानसं
देश-संसदमें गूंज हो ,जोर मैथिल आवाज चाही
------------------भास्कर झा
एक युवा मिथिला राज्यलेल कैल जा रहल माँग हेतु धरनामें तीन बेर सहभागी बनैत छथि आ हुनका हृदयमें जागृति जगैत अछि जे हमहुँ किछु करी - एवम् प्रकारेन ओ निर्णय करैत छथि जे ४ दिन के अनशन करब। कतेक पैघ बात भेलैक! एहि बात के लेल हुनका आशीर्वाद आ सहयोग के बात नहि कय हजारो तरहक प्रश्न सँ घेरघार कैल जाय, केओ अनुभवहीन कहि अपन अक्खडवादी विचार सँ बेधैथ तऽ केओ औकात सऽ बेसी खोंखी करैत कहैथ जे फल्लाँ रहता तऽ हम या हमर संस्था सहयोग नहि देत, आदि-आदि!
तहिना दोसर युवा जे देखैत छथि बदतर हालत आ दयनीय अवस्था सँ निकैल रहल मिथिला राज्य लेल धरना प्रदर्शन, लेकिन गप देखैत छथि गंभीरादेवी के जितैत तऽ हुनको मन में उद्वेग लैत छन्हि जे धू! ई किदैन-कहाँदैन भऽ रहल अछि आ वास्तविकत लडाई नहि बस सांकेतिक नाममात्र लेल आन्दोलन चलि रहल अछि। तऽ कि मिथिला राज्य सचमें चाही, आ कि बस धूरखेल भऽ रहल अछि? हिनकर जिग्यासा के सेहो शान्त करबाक लेल बेईमानी आ धूरखेल बन्द करैत एक गंभीर प्रयास के आवश्यकता छैक। कहियो युवावस्थामें शुरु कैल मिथिला-मैथिली लेल लडाई आब वृद्ध हड्डी बनि के रहि गेल छथि, लेकिन मिथिला राज्य के माँग कतेक दूर धरि सफलता पौलक तेकर कोनो लेखा-जोखा किनकहु लग नहि। बात बुझू! आम मैथिल तक कोनो आन्दोलन के चर्चो तक नहि पहुँचल। बहुत बात छैक। आत्ममंथन करय वाला बात थिकैक ई सभ। मिथिला राज्यके मजाक जुनि बनाउ। मिथिलाक अस्मिता के जोगेबाक लेल शीघ्रातिशीघ्र किछु करबाक बात टा करू। तकनीकी बात सभ अहाँ सभक मुँह सँ शोभा नहि पबैछ। दुनियामें जेकरा अपन इज्जत के खयाल छैक से संगठित भऽ के लडलकैक आ तदोपरान्त न्याय पेलकैक। अहुँ सभ न्याय लेल लडू। जनता नहि बुझि रहल अछि ताहि लेल जे मोन में अबैत अछि से कय लैत छी आ नाम दऽ दैत छियैक जे धरना केलहुँ..... से युवा में जे कर्मठ विचारधाराके अछि तेकरा सभके नीक नहि लगैत छैक। काज करय पडत। आब अहाँ सभ युवा के आगू राखि के काज करू आ देखियौक जे कतेक जल्दी मौसममें परिवर्तन अबैत छैक।
जखन ठानि लेलहुँ किछु खास करब
तऽ मानि जाउ किछु भऽ के रहत!
बड भेल धूरखेल सँकेत लडाइ
आब अन्तिम बेर कर जोडैत छी!
सहिष्णु मैथिल शान्तिक पूजारी
जुनि क्राँति शाँति सँ खूनी बनय!
चलय कलम सदिखन मानव
लेकिन मैथिलक पहचान बनय!
राज्य मिथिलाक बस एक उपाय
जे बनि के रहय, जे बनि के रहय!
तहिना दोसर युवा जे देखैत छथि बदतर हालत आ दयनीय अवस्था सँ निकैल रहल मिथिला राज्य लेल धरना प्रदर्शन, लेकिन गप देखैत छथि गंभीरादेवी के जितैत तऽ हुनको मन में उद्वेग लैत छन्हि जे धू! ई किदैन-कहाँदैन भऽ रहल अछि आ वास्तविकत लडाई नहि बस सांकेतिक नाममात्र लेल आन्दोलन चलि रहल अछि। तऽ कि मिथिला राज्य सचमें चाही, आ कि बस धूरखेल भऽ रहल अछि? हिनकर जिग्यासा के सेहो शान्त करबाक लेल बेईमानी आ धूरखेल बन्द करैत एक गंभीर प्रयास के आवश्यकता छैक। कहियो युवावस्थामें शुरु कैल मिथिला-मैथिली लेल लडाई आब वृद्ध हड्डी बनि के रहि गेल छथि, लेकिन मिथिला राज्य के माँग कतेक दूर धरि सफलता पौलक तेकर कोनो लेखा-जोखा किनकहु लग नहि। बात बुझू! आम मैथिल तक कोनो आन्दोलन के चर्चो तक नहि पहुँचल। बहुत बात छैक। आत्ममंथन करय वाला बात थिकैक ई सभ। मिथिला राज्यके मजाक जुनि बनाउ। मिथिलाक अस्मिता के जोगेबाक लेल शीघ्रातिशीघ्र किछु करबाक बात टा करू। तकनीकी बात सभ अहाँ सभक मुँह सँ शोभा नहि पबैछ। दुनियामें जेकरा अपन इज्जत के खयाल छैक से संगठित भऽ के लडलकैक आ तदोपरान्त न्याय पेलकैक। अहुँ सभ न्याय लेल लडू। जनता नहि बुझि रहल अछि ताहि लेल जे मोन में अबैत अछि से कय लैत छी आ नाम दऽ दैत छियैक जे धरना केलहुँ..... से युवा में जे कर्मठ विचारधाराके अछि तेकरा सभके नीक नहि लगैत छैक। काज करय पडत। आब अहाँ सभ युवा के आगू राखि के काज करू आ देखियौक जे कतेक जल्दी मौसममें परिवर्तन अबैत छैक।
जखन ठानि लेलहुँ किछु खास करब
तऽ मानि जाउ किछु भऽ के रहत!
बड भेल धूरखेल सँकेत लडाइ
आब अन्तिम बेर कर जोडैत छी!
सहिष्णु मैथिल शान्तिक पूजारी
जुनि क्राँति शाँति सँ खूनी बनय!
चलय कलम सदिखन मानव
लेकिन मैथिलक पहचान बनय!
राज्य मिथिलाक बस एक उपाय
जे बनि के रहय, जे बनि के रहय!